Nuwɔwɔwo Ðea Mawu Gbagbe La Fiana | Nusɔsrɔ̃\nGbetakpɔxɔ—Tata Si Míesrɔ̃na | October 2013\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nNuwɔwɔwo Ðea Mawu Gbagbe La Fiana\n“Yehowa, mía Mawu, wòe dze be nàxɔ ŋutikɔkɔe . . . elabena wòe wɔ nuwo katã.”—NYAÐ. 4:11.\nNu kae wòle be míawɔ hafi ate ŋu amu alakpanufiafia siwo “ƒo ke ɖe to sesĩe” la ƒu anyi?\nAleke nuwɔwɔwo ɖea Mawu ƒe ŋusẽ kple nunya fianae?\nAleke dzilawo awɔ akpe ɖe wo viwo ŋu be woaxɔ Yehowa dzi se geɖe wu?\n1. Nu kae míawɔ be míaƒe xɔse me nagagbɔdzɔ o?\nAMEWO gblɔna be ame ŋutɔ ƒe ŋku meblea ame o, eya ta nu si yewokpɔ la ko dzie yewoaxɔ ase. Aleke míakpe ɖe ame siawo tɔgbi ŋu woaxɔ Yehowa dzi ase? Biblia gblɔe nyateƒe be, “ame aɖeke mekpɔ Mawu ɣeaɖekeɣi kpɔ o.” (Yoh. 1:18) Ekema nu kae míawɔ be ale si míexɔ Yehowa, “Mawu makpɔmakpɔ la,” dzi se me nagagbɔdzɔ o? (Kol. 1:15) Gbã la, ele be míanya nufiafia siwo tsyɔ nu Yehowa ŋuti nyateƒea dzi. Evelia, míazã Biblia la aɖaŋutɔe atsɔ amu tamebubu siwo “tsia tsitre ɖe Mawu ŋuti sidzedze ŋu” la aƒu anyi.—2 Kor. 10:4, 5.\n2, 3. Alakpanufiafia eve kawoe gbã ŋku na ame geɖe be womenya ame si tututu Mawu nye o?\n2 Alakpanufiafia aɖe si gbã ŋku na ame geɖe be womenya ame si tututu Mawu nye o ye nye amedzɔtsolãme ƒe nufiafia. Nufiafia sia tsi tre ɖe Biblia ŋu, eye wòna be mɔkpɔkpɔ aɖeke mele edzixɔselawo si o. Wofiaa nu be ɖeko agbea dzɔ le eɖokui si le vo me, eye esia fia be taɖodzinu aɖeke mele amegbetɔwo ƒe agbe ŋu o.\n3 Kristodukɔa ƒe blemakɔnuléɖeasilawo hã fiaa nu be wowɔ xexea, anyigba la kple nu gbagbe siwo katã li la ƒe akpe ewo aɖewo koe nye esia. Togbɔ be ame siawo xɔ Biblia dzi vevie eye woxɔe se be Mawue wɔ nuwo hã la, wofiaa nu be wowɔ nuwo le ŋkeke ade siwo dometɔ ɖe sia ɖe ƒe didime nye gaƒoƒo 24 me. * Wogbea dzɔdzɔmeŋutinunyalawo ƒe kpeɖodzi ɖe sia ɖe si tsi tre ɖe woƒe susuwo ŋu. Woƒe nufiafia wɔe be amewo medea bubu Biblia ŋu o, eye wòdzena abe susu mele emenyawo me o eye womenye nyateƒe o ene. Ame siawo nana míeɖoa ŋku ƒe alafa gbãtɔa me tɔ aɖewo, siwo me dzo nɔ ɖe Mawu ŋu “gake menye le sidzedze vavãtɔ nu o,” la dzi. (Rom. 10:2) Aleke míate ŋu azã Mawu ƒe Nya la atsɔ amu alakpanufiafia eve siawo siwo “ƒo ke ɖe to sesĩe la ƒu anyi”? Ne míeku kutri ale be nu si Biblia fia ŋuti sidzedze vavãtɔ su mía si ko hafi míate ŋu awɔ esia.\nNU SIWO ŊU KPEÐODZI LE KPLE NU SIWO ME SUSU LE DZIE WOTUA XƆSE ÐO\n4. Nu ka dzie wòle be míatu míaƒe xɔse ɖo?\n4 Biblia fia mí be míade asixɔxɔ gã sidzedze ŋu. (Lod. 10:14) Yehowa di be míaƒe xɔse nanɔ te ɖe kpeɖodzi ŋutɔŋutɔwo kple nu siwo me susu le dzi, ke menye ɖe amegbetɔwo ƒe nunya alo subɔsubɔha si me wodzi mí ɖo dzi o. (Mixlẽ Hebritɔwo 11:1.) Be míaƒe Mawu dzi xɔxɔ se me nasẽ la, gbã la, ele be míaka ɖe edzi vevie be Yehowa li ŋutɔŋutɔ. (Mixlẽ Hebritɔwo 11:6.) Menye esi míesusui be ele be míaxɔ Mawu dzi se tae míeƒo nya ta alea o, ke boŋ míedzro kpeɖodziwo me hezã míaƒe “tamebubu ŋutete” hafi xɔe se.—Rom. 12:1.\n5. Susu ka tae míate ŋu aka ɖe edzi be Mawu li?\n5 Apostolo Paulo gblɔ susu si ta míate ŋu aka ɖe edzi be Mawu li togbɔ be míele ekpɔm o hã. Paulo gblɔ tso Yehowa ŋu be: “Eƒe nɔnɔme makpɔmakpɔawo dzena gaglãa wokpɔna tso xexea wɔwɔ dzi heyina, elabena wodzena wokpɔna le nu siwo wòwɔ la me, ɛ̃, eƒe ŋusẽ mavɔmavɔ kple Mawunyenye la dzena.” (Rom. 1:20) Aleke nàte ŋu akpe ɖe ame si kea ɖi Mawu ƒe anyinɔnɔ ŋu be wòakpɔ nya siwo gbɔgbɔ ʋã Paulo wòŋlɔ la ƒe nyateƒenyenye? Àte ŋu adzro Mawu ƒe nuwɔwɔwo ƒe kpɔɖeŋu siwo ɖe Wɔla la ƒe ŋusẽ kple nunya fia la me kplii.\nMAWU ƑE ŊUSẼ DZE LE NUWƆWƆWO ME\n6, 7. Aleke Yehowa ƒe ŋusẽ dze le nu eve siwo kpɔa mía ta la me?\n6 Yehowa ƒe ŋusẽ dze le nu eve siwo kpɔa mía ta la me—ya siwo ƒo xlã anyigba la kple nuheŋusẽ. Le kpɔɖeŋu me, menye ya si míegbɔna koe míekpɔna tso ya siwo ƒo xlã anyigba me o. Ya siawo gakpɔa mía ta tso ɖiƒoƒo siwo tsoa yamenutowo me la si me. Kpe gãgã siwo ate ŋu agblẽ nu ne woge dze anyigba dzi la fiãna le ya me, eye keklẽ dzeani mae míekpɔna le zã me gblɔna be ɣletivi ge.\n7 Anyigba la ƒe nuheŋusẽ hã kpɔa mía ta. Nuheŋusẽ sia dzɔ tso anyigba ƒe tume ke. Gakpo siwo lólo hexɔ dzo gbãgbãgbã le anyigba ƒe tume ʋĩi la mee nuheŋusẽ sia si ƒo xlã anyigbaa kple eƒe yamenutowo la tso. Nuheŋusẽ sia kpɔa mía ta tso ɣea ƒe keklẽ wuamewo si me. Nuheŋusẽa xɔa keklẽ wuamewo hegbugbɔa wo ɖona ɖe yamenuto me ale be womeɖoa anyigba dzi o. Ema manɔmee la, anye ne nu gbagbewo katã tsrɔ̃ ɖa le anyigba dzi. Nuheŋusẽ sia ƒe dɔwɔwɔe nana míekpɔa ɣea ƒe amigogbagba siwo nɔa amadede dzeani vovovowo me, vevietɔ le anyigba ƒe dziehe kple anyiehe kekeake. Ðikeke aɖeke mele eme o be “ŋusẽ geɖe” le Yehowa si.—Mixlẽ Yesaya 40:26.\nMAWU ƑE NUNYA DZE LE DZƆDZƆMENUWO ME\n8, 9. Aleke Yehowa ƒe nunya dze le dzɔdzɔmenuwo ƒe tɔtrɔ si lé míaƒe agbe ɖe te me?\n8 Yehowa ƒe nunya dze le dzɔdzɔmenuwo ƒe tɔtrɔ si lé míaƒe agbe ɖe te le anyigba dzi hã me. Míawɔ eƒe kpɔɖeŋu ale: Tsɔe be èle dugã si me amewo sɔ gbɔ le, si ŋu woɖo gli ɖo, la me. Mɔ aɖeke meli si dzi woato ahe tsi nyui ava dua me alo alɔ ɖinuwo adzoe le dua me o. Eteƒe madidi hafi dua me naƒo ɖi kuɖikuɖi eye agbe maganya nɔ le eme o. Le mɔ aɖe nu la, míaƒe anyigba hã le abe du ma si ŋu woɖo gli ɖo ene. Tsi nyui agbɔsɔsɔme aɖe koe le edzi eye míate ŋu alɔ gbeɖuɖɔwo ayi aɖakɔ ɖe anyigba la godo o. Gake anyigba la te ŋu lé nuwɔwɔ miliɔn teƒe miliɔn geɖe ɖe te tso dzidzime yi dzidzime. Nu ka tae? Le esi ŋutete le esi be wòatrɔ asi le nu siwo hiã be míanɔ agbe ŋu be míagbugbɔ azã wo ta.\n9 Bu mɔ si dzi míetona kpɔa ya nyui si nye ɔksidzin gbɔna ŋu kpɔ. Nu gbagbe miliɔn teƒe miliɔn geɖe gbɔa ɔksidzin hetua aɖiya si nye carbon dioxide. Togbɔ be wole esia wɔwɔ dzi gbe sia gbe hã la, ɔksidzin mevɔna le anyigba dzi o, eye ya siwo ƒo xlã anyigba la hã mezua aɖiya ɖeɖe sɔŋ o. Nu ka tae? Elabena atiwo gbɔa aɖiya sia, eye wolɔa tsi kple nunyiamewo, woxɔa ɣe ƒe keklẽ eye wonaa nuɖuɖu kple ya nyui ɖe wo teƒe. Míawo hã míegbɔa ya nyui ma, ale be tɔtrɔ sia yia edzi ɖaa. Nyateƒee wònye be Yehowa zãa nu miemie siwo ŋu wòtrɔ asi le alea be wòana “agbe kple agbegbɔgbɔ . . . ame sia ame.” (Dɔw. 17:25) Nunya gã ka gbegbee nye esi!\n10, 11. Aleke kpakpaluʋui kple zrɔ̃tsizrɔ̃tsi ɖea Yehowa ƒe nunya fianae?\n10 Yehowa ƒe nunya si ƒo ɖe sia ɖe ta dzena le nu gbagbe gbogbo siwo wòwɔ ɖe míaƒe anyigba dzi hã me. Wobu akɔnta be nu gbagbe hamehame miliɔn 2 va se ɖe miliɔn 100 ye le anyigba sia dzi. (Mixlẽ Psalmo 104:24.) Na míakpɔ nunya si dze le nu gbagbe siawo dometɔ aɖewo ƒe wɔwɔme me ɖa.\nMawu ƒe nunya dze le zrɔ̃tsizrɔ̃tsi ƒe ŋku ƒe wɔwɔme ŋu; foto nogoo la nye eƒe ŋku si wona wòlolo ɖe edzi (Kpɔ memama 11)\n11 Le kpɔɖeŋu me, ɖeko monak kpakpaluʋui ƒe ahɔhɔ̃ ƒe lolome le abe abui ƒe ta ko ene. Ke hã kpakpaluʋui sia tea ŋu dzona kilometa 3,000 tso Canada yia Mexico ƒe avewo me, eye wòzãa ɣea tsɔ fiaa mɔ eɖokui. Aleke wòwɔa esia esi ɣea metɔna ɖe teƒe ɖeka o? Yehowa wɔ eƒe ahɔhɔ̃ suea hena ŋutetee be ɣea ƒe zɔɖeɖe meflunɛ wòbua mɔ o. Bu zrɔ̃tsizrɔ̃tsi alo taɖu hã ƒe ŋku ƒe wɔwɔme ŋu kpɔ. Ŋku ƒokpli eve ye le nu dzodzoe sia si. Gadaglamakui suesue 30,000 sɔŋ ye le ŋku eveawo dometɔ ɖe sia ɖe me. Ke hã eƒe ahɔhɔ̃ suea tea ŋu dea dzesi nyatakaka ɖe sia ɖe si tsoa gadaglamakui gbogboawo gbɔ, eye wòkpɔa nu suetɔ kekeake gɔ̃ hã ƒe ʋaʋã.\n12, 13. Nu kae wɔ dɔ ɖe dziwò le ale si Yehowa wɔ lãmenugbagbevi siwo le mía me la ŋu?\n12 Nu si gawɔ nuku wue nye ale si Yehowa wɔ lãmenugbagbevi suesue siwo le nu gbagbewo katã me. Le kpɔɖeŋu me, lãmenugbagbevi suesue miliɔn teƒe miliɔn teƒe 100 sɔŋ ye wɔ mí ametia. Domenyiŋusẽfianu (DNA alo ADN) si le wò lãmenugbagbevi ɖe sia ɖe me la mee mɔfiame siwo katã dzi lãmenuwo wɔ ɖo hafi nèva zu ame la le.\n13 Nyatakaka ka gbegbe si nue DNA la tea ŋu léna ɖi? Mina míatsɔ nyatakaka si gbegbe CD ɖeka tea ŋu léna ɖi awɔ kpɔɖeŋu. Woate ŋu alé nyatakaka siwo katã le nyagɔmeɖegbalẽ gãtɔwo me la ɖe CD ɖeka ko dzi. Ke hã ne woalé nyatakaka ale si nu gbegbe le DNA gram ɖeka pɛ ko dzi ɖe CD dzi la, ahiã be woadi CD miliɔn teƒe miliɔn ɖeka hafi wo katã nate ŋu ayi edzi! Ne míagblɔe le mɔ bubu nu la, ne ɖe woatu DNA ahaku eƒe gatsivi ɖeka la, nyatakaka ale si nu le eme la ate ŋu ade amegbetɔ miliɔn akpe adre siwo le anyigba dzi egbea ƒe teƒe 350 kple edzivɔ sɔŋ!\n14. Aleke nu siwo ŋu dzɔdzɔmeŋutinunyalawo ke ɖo la nana nèsena le ɖokuiwò me tso Yehowa ŋu?\n14 Fia David gblɔ be ɖeko wòle abe ɖe Yehowa ŋlɔ nyatakaka siwo katã hiã hena amegbetɔ ƒe ŋutilã tutuɖo la ɖe agbalẽ me ene. Egblɔ tso Yehowa Mawu ŋu be: “Esi menye ʋukɔe la, wò ŋkuwo kpɔm, eye woŋlɔ ŋkeke, siwo katã ava emegbe, siwo dometɔ aɖeke meli haɖe o la, ɖe wò agbalẽ me.” (Ps. 139:16) Edze ƒãa be esi David bu ale si wowɔ eƒe ametiae ŋu la, ekafu Yehowa. Egbea dzɔdzɔmeŋutinunyalawo ke ɖe nu geɖe ŋu le ametia ŋu siwo gawɔa nuku na mí geɖe wu. Nu siawo na míegakpɔa ŋudzedze ɖe hakpalaa ƒe nya siwo wògblɔ tso Yehowa ŋu la ŋu ɖe edzi. Hakpalaa gblɔ kpee be: “Meda akpe na wò le ale si wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ.” (Ps. 139:14) Ðe nuwɔwɔwo meɖo kpe edzi be Mawu gbagbe aɖe li oa?\nKPE ÐE AMEWO ŊU WOAKAFU MAWU GBAGBE LA\n15, 16. (a) Aleke míaƒe agbalẽwo le kpekpem ɖe amewo ŋu be woakpɔ ŋudzedze ɖe Yehowa ƒe nuwɔwɔwo ŋu? (b) Nu siwo ŋu woƒo nu tsoe le nyati si nye “Ðe Wowɔea?” me la dometɔ kae wɔ dɔ ɖe dziwò vevie?\n15 Nyɔ! magazine la kpe ɖe ame miliɔn geɖe ŋu wova kpɔ nu si nuwɔwɔwo ɖe fia le mía Mawu gbagbe la ŋu dze sii. Le kpɔɖeŋu me, yevugbe me Nyɔ!, September 2006 nye tata tɔxɛ si ƒe tanyae nye “Ðe Wɔla Aɖe Li Vavã?” Tata sia ƒe taɖodzinue nye be wòakpe ɖe ame siwo xɔ amedzɔtsolãme kple nufiafia si nye be ɖe wowɔ nuwo le ŋkeke ade siwo dometɔ ɖe sia ɖe ƒe didimee nye gaƒoƒo 24 me la ŋu. Nɔvinyɔnu aɖe ŋlɔ ɖo ɖe míaƒe alɔdzedɔwɔƒe si le Amerika be: “Tata tɔxɛ sia mama ƒe dɔa yi nyuie ŋutɔ. Nyɔnu aɖe bia be yeaxɔ 20. Nu gbagbewo ŋuti nufiala wònye, eye wòdi be yeana ɖeka yeƒe sukuvi ɖe sia ɖe.” Nɔviŋutsu aɖe gblɔ be: “Tso keke ƒe 1940-awo ƒe nuwuwu lɔƒo kee menye gbeƒãɖela, eye esusɔ vie maxɔ ƒe 75, gake gbeadzi mevivi nunye alea kpɔ, abe ale si wòvivi nunye ɣleti sia, esi míele Nyɔ! tɔxɛ sia mam ene o.”\n16 Le ƒe ʋɛ siwo va yi me la, nyati aɖe dzena le Nyɔ! me edziedzi, si ƒe tanyae nye “Ðe Wowɔea?” Nyati siawo hea susu yia nunya gã si dzena le nuwɔwɔwo me dzi, eye wòɖea ale si amegbetɔwo le agbagba dzem be yewoasrɔ̃ Aɖaŋuwɔla Gãtɔ la. Dzi dzɔ mí esi woɖe agbalẽ gbadza yeye ɖe go le ƒe 2010 me, si akpe ɖe mía ŋu be míatsɔ ŋutikɔkɔe ana Mawu, si ƒe tanyae nye Was Life Created? (Ðe Wowɔ Nu Gbagbewoa?) Wotrɔ asi le foto dzeani kple nutata siwo me nufiame le, siwo le agbalẽa me, ŋu be wòana míagakpɔ ŋudzedze ɖe Yehowa ƒe nuwɔwɔwo ŋu geɖe wu. Biabia siwo le akpa ɖe sia ɖe ƒe nuwuwu la akpe ɖe nuxlẽlaa ŋu be wòade ŋugble le nu siwo me wòdzro la ŋu. Ðe agbalẽ gbadza sia zazã le tso aƒe me yi aƒe me dɔa, dutoƒosubɔsubɔdɔa, alo vomeɖaseɖiɖi me doa dzidzɔ na wòa?\n17, 18. (a) Dzilawo, aleke miawɔ akpe ɖe mia viwo ŋu woasu te aʋli woƒe xɔse ta? (b) Aleke miezã agbalẽ gbadza eve siawo le miaƒe ƒometadedeagu me?\n17 Dzilawo, ɖe miedzro agbalẽ dzeani sia me kple mia viwo le miaƒe ƒometadedeagu mea? Esia wɔwɔ ana mia viwo nakpɔ ŋudzedze ɖe Mawu gbagbe la ŋu ahalɔ̃e. Ðewohĩ mia viwo ɖo woƒe ƒewuiwo me eye wole sekɛndrisuku (lycée) dem. Mía vi sɔhɛwo koŋ ŋue amedzɔtsolãme ƒe alakpanufiafiaa ate ŋu agblẽ nu le. Dzɔdzɔmeŋutinunyalawo, nufialawo, agbalẽwo, filmwo kple nu siwo woɖena le television dzi nana amewo xɔnɛ sena be amedzɔtsolãme ƒe nufiafia la nye nyateƒe. Àte ŋu akpe ɖe viwò sɔhɛwo ŋu geɖe wu be woagbe nufiafia sia ne èzã agbalẽ gbadza bubu si nye The Origin of Life—Five Questions Worth Asking (Ale Si Nu Gbagbewo Wɔ Va Dzɔ—Nya Vevi Atɔ̃ Siwo Wòle Be Nàbia) si hã woɖe ɖe go le ƒe 2010 me. Agbalẽ sia hã de dzi ƒo na sɔhɛwo be woazã woƒe ‘tamebubuŋutete’ abe “Ðe Wowɔ Nu Gbagbewoa?” ƒe agbalẽ gbadza la ke ene. (Lod. 2:10, 11) Efia ale si sɔhɛwo nabu tame akpɔe ɖa be susu le nu siwo srɔ̃m yewole le suku me hã.\nDzilawo, mikpe ɖe mia viwo ŋu be woasu te aʋli woƒe xɔse ta (Kpɔ memama 17)\n18 Wotrɔ asi le “Ale Si Nu Gbagbewo Wɔ Va Dzɔ” gbalẽ gbadzaa ŋu be wòakpe ɖe sukuviwo ŋu woade ŋugble le nya siwo dzɔdzɔmeŋutinunyalawo gblɔna be yewoke ɖe blemanu kukuwo ƒe susɔe aɖewo ŋu azɔ, si ɖo kpe edzi be nyateƒee amedzɔtsolãme ƒe nufiafiaa nye la ŋu nyuie. Esia ana woatso nya me na wo ɖokuiwo nenye be kese mee amegbetɔ dzɔ tso. Efia sɔhɛwo ale si woaɖo nya ŋu na ame siwo gblɔna be dzɔdzɔmeŋutinunyalawo wɔ dodokpɔ aɖewo hekpɔe be nu gbagbewo ate ŋu adzɔ le wo ɖokui si. Dzilawo, ne miezã agbalẽ gbadza siawo la, miakpe ɖe mia viwo ŋu be woanɔ dzadzraɖoɖi ɣesiaɣi aɖo nya ŋu na ame sia ame si abia nya wo tso nu si tae woxɔe se be Wɔla aɖe li ŋu.—Mixlẽ 1 Petro 3:15.\n19. Mɔnukpɔkpɔ kae ʋu ɖi na mí katã?\n19 Yehowa ƒe habɔbɔa kua nu me tsitotsito hafi taa míaƒe agbalẽawo, eye wokpena ɖe mía ŋu be míasrɔ̃ nu geɖe tso Yehowa ƒe nɔnɔme nyoameŋuwo ŋu. Esiawo katã nye susu siwo tae wòle be míakafu mía Mawu ɖo. (Ps. 19:2, 3) Mɔnukpɔkpɔ gã aɖee wònye na mí be míakafu Yehowa, nuwo katã Wɔla la, ahade bubu eŋu, elabena edze nɛ hã!—1 Tim. 1:17.\n^ mm. 3 Ne èdi numekɔkɔ bubuwo le ale si nàde ŋugble kple ame siwo xɔ nufiafia sia dzi se la, kpɔ agbalẽ gbadza si nye Was Life Created? (La vie a-t-elle été créée ?) ƒe axa 24 va se ɖe 28.\nÈsusu be Mawu tsɔa ɖe le eme na mía? Xlẽ nu tso eƒe amenyenye kple ale si nàwɔ azu Mawu xɔlɔ̃ la ŋu.\nWotsɔ Wo Ðokuiwo Na Faa Le Philippines\n“Miwɔ Dɔ Na Yehowa Abe Kluviwo Ene”\nAGBEMEŊUTINYA Yayra Le Ŋuɖoɖo Ðe Yehowa Ŋu Me\nNusɔsrɔ̃ Tso Gbedodoɖa Si Ŋu Wodzra Ðo Ðo Nyuie Me\nNɔ Agbe Ðe Yesu Ƒe Gbedodoɖa La Nu\nÀte Ŋu Axlɔ̃ Nu Amewo Geɖe Wua?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2013\nGBETAKPƆXƆ—TATA SI MÍESRƆ̃NA October 2013


Aleke Nàwɔ Anɔ Ŋutifafa Me Kple Amewo?\nNyɔ! | August 2014\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Myanmar Norwegian Oromo Polish Portuguese Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tetun Dili Thai Tigrinya Tsonga Turkish Twi Ukrainian Vietnamese Xhosa Zulu\nFrank kple Jerry wonye aƒelika siwo dome le nyuie. Gake nɔnɔmea va trɔ esi Jerry ɖo kplɔ̃ na exɔlɔ̃ aɖewo zã ti hafi wokpã. * Esime Frank gblɔ nɛ be woƒe toɣliɖeɖea ɖe fu na ye la, Jerry do dziku ɖe eŋu vevie. Woʋli nya vevie, eye mlɔeba wolé fu wo nɔewo.\nMENYE Frank kple Jerry ko dzie nu sia dzɔ ɖo kpɔ o. Zi geɖe la, ne masɔmasɔ ɖo ame eve dome la wodoa dziku ɖe wo nɔewo ŋu vevie, wonɔa fɔ bum wo nɔewo. Ne womekpɔ nyaa gbɔ o la, woƒe xɔlɔ̃dzedzea me gblẽna.\nÐewohĩ nu sia tɔgbi dzɔ ɖe dziwò kpɔ. Anɔ eme be ete ɖe dziwò. Enye nyateƒe be mía dometɔ akpa gãtɔ míedina be míanɔ ŋutifafa me kple mía xɔlɔ̃wo kple aƒelikawo ahalé nɔvisi. Aleke míate ŋu awɔ esiae ne míedo dziku gɔ̃ hã? Ðe míate ŋu aɖu dziku dzi ahatsɔ ake ame siwo daa vo ɖe mía ŋua? Ðe míate ŋu akpɔ masɔmasɔwo gbɔ le lɔlɔ̃ mea?\nBu Frank kple Jerry ƒe nyaa ŋu kpɔ. Woƒe xɔlɔ̃dzedzea me dze gbegblẽ gɔme esime woɖe afɔ gbegblẽ siawo: (1) Jerry mebu ame ŋu o, (2) mɔ si nu Frank gblɔ ale si toɣliɖeɖea ɖe fu nɛ le la do dziku na Jerry, (3) wo ame evea siaa do dziku eye (4) wo ame evea siaa gbe asiɖeɖe le nyaa ŋu.\nMlɔeba wova bu nuwo ŋu nyuie. Woɖe asi le nyaa ŋu hewɔ ŋutifafa. Nu kae kpe ɖe wo ŋu wote ŋu wɔ esia? Wowɔ ɖe mɔfiame vevi siwo kpe ɖe xɔlɔ̃ geɖewo ŋu wokpɔ woƒe masɔmasɔwo gbɔ eye wova vivi wu tsã la dzi.\nMɔfiame siawo le Biblia, si nye agbalẽ si woma le xexea me wu la me. Edea dzi ƒo na mí be míatu nɔnɔme nyui siwo ana míanɔ ŋutifafa me kple amewo ahakpɔ masɔmasɔwo gbɔ la ɖo. Nɔnɔme siawo dometɔ aɖewoe nye nugɔmesese, dɔmekɔkɔ, lɔlɔ̃ kple dzigbɔɖi.—Lododowo 14:29; 1 Korintotɔwo 13:4, 5.\nAle si Frank kple Jerry te ŋu dzra wo nɔewo dome ɖo la nye ale si ŋusẽ le Biblia ŋu wòtea ŋu trɔa amewo ƒe agbenɔnɔ la ƒe kpɔɖeŋu eve ko. Biblia trɔ ame geɖewo ƒe agbenɔnɔ, eye wo dometɔ aɖewo gɔ̃ hã nye ame siwo me nɔnɔme gbegblẽwo ƒo ke ɖe to ɖo tsã. Le kpɔɖeŋu me, Robert si le Australia, ɖu dzikudodo helĩhelĩ dzi. Nelson si le Timor-Leste hã ɖu fuléle amewo kaɖikaɖi dzi eye wòva zu ame aɖe si nye eƒe futɔ tsã la ƒe xɔlɔ̃ vevi. Aleke Biblia kpe ɖe wo ŋu? Nyɔ! magazinea talawo bia gbe wo.\nROBERT, ƒo nu tso ɖokuiwò ŋu na mí vie.\nMenye ƒome kpɔdzidzɔ mee wonyim le o. Le kpɔɖeŋu me, fofonye wɔa adã ŋutɔ eye wòƒoam zi geɖe. Ɣeaɖewoɣi la, eƒoam ale gbegbe be ʋu gbãna bleam eye mebuna ɖe ɖokuinye gɔ̃ hã. Esia wɔe be meva zu adãwɔla kple ŋutasẽla. Le nye sɔhɛme la, wokplɔm da ɖe ɖevi dzeaglãwo ƒe suku be woaɖɔm ɖo. Menɔ afi ma ƒe eve. Emegbe la, mewɔ nu vevi ame aɖe eye wodem mɔ́ le gaxɔ aɖe si nu wodzɔna vevie la me. Esi woɖe asi le ŋunye la, meʋu yi Australia kple susu be madze agbe yeye nɔnɔ gɔme le afi ma.\nRobert tsi va nye ame si doa dziku helĩhelĩ eye wodee mɔ́ gɔ̃ hã kpɔ\nÐe ʋuʋu yi afi ma na nètrɔ agbenɔnɔa?\nMenye ʋuʋu koŋue na metrɔ o, ke Biblia si Yehowa Ðasefowo srɔ̃ kplim ye. Ke hã agbagba ŋutɔe medzena hafi tea ŋu ɖua nye dzikua dzi, eye zi geɖe la, dzi ɖena le ƒonye eye mesena le ɖokuinye me be viɖe aɖeke mele ŋunye o. Gbe ɖeka mede ŋugble tso Lododowo 19:11 me nyawo ŋu. Afi ma gblɔ be: “Ame si gbɔa dzi blewu la, nunyalae, eye bubu wònye nɛ, nenye be, eɖe kɔ ɖa le dzidada ŋu.” Esi medi vevie be manye nunyala ta la, medze agbagba be mase nu si míaƒe seselelãmewo, nyagbɔgblɔwo kple nuwɔnawo ɖena fiana la gɔme. Vivivi la, meva nye ame si tsɔ kena, sea nu gɔme hegbɔa dzi ɖi.\nÀte ŋu agblɔ eƒe kpɔɖeŋu aɖe na mía?\nGbe ɖeka mewɔ nane wòve xɔ̃nye aɖe, gake menye ɖe meɖoe hafi o, eye wòka mo nam vevie le amewo ŋkume. Ŋukpem ale gbegbe! Gake meɖo ŋku aɖaŋu si Biblia ɖo be, “migatsɔ vɔ̃ ɖo vɔ̃ teƒe na ame aɖeke o” la dzi eye meɖe kuku nɛ enumake. (Romatɔwo 12:17) Esi xɔ̃nyea ƒe dzi fa la, mete ɖe eŋu eye wògblɔ nam be yele ƒomekuxi aɖe me tom tae. Míwɔ ŋutifafa eye emegbe wòna awu nyui aɖem. Nenye tsãe wòdo ŋukpem nenema la, nu si adzɔ teƒe makɔ o.\nAleke nèkpɔa wò ƒomekuxiwo gbɔe?\nMía vi xɔ ƒe 20, eye masɔmasɔwo ɖoa míawo hã mía dome ɣeaɖewoɣi abe ale si wòdzɔna le ƒome bubuwo gome ene. Gake mesrɔ̃ nu geɖe tso Biblia me, si ƒe ɖee nye ale si wòle vevie be magblɔ be, “Tɔnye medzɔ o.” Nya mawo gbɔgblɔ tso dzi me tea ŋu xea mɔ na dzrewɔwɔ alo tsia enu kura.\nNELSON, èkoa nu hedoa vivi ɖe ame ŋu. Gake ewɔ abe tsã la, èdoa dziku vevie ene, alo mele nenema oa?\nNenemae! Esi menye sɔhɛ la, meɖo dunyaheha aɖe si tsi tsitre ɖe dziɖuɖua ŋu la me. Melé fu dunyaheha aɖe si nɔ ho ʋlim kpli mí be yewoaɖu míaƒe nutoa dzi me tɔwo. Esi medi be magabi ɖe aʋawɔwɔ me ta la, meva srɔ̃ karatdada eye meƒoa ame sia ame si do dziku nam.\nEsi Nelson nye sɔhɛ la, eɖo dunyaheha aɖe me\nNu kae na nètrɔ nɔnɔme?\nMeva te Biblia-sɔsrɔ̃ eye meva le agbe nɔm ɖe eƒe mɔfiamewo nu. Eƒe mɔfiame eve aɖewo koŋ wɔ dɔ ɖe dzinye ŋutɔ. Gbãtɔ gblɔ be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) Evelia gblɔ be: “Ele be nàlɔ̃ hawòvi abe wò ŋutɔ ɖokuiwò ene.” (Mateo 22:39) Mekpɔe be Yehowa Ðasefo siwo dometɔ aɖewoe va srɔ̃ Biblia kplim la lɔ̃a ame sia ame ne woƒe dukɔ alo dekɔnuwo to vovo gɔ̃ hã. Medi be manɔ abe woawo ene. Edze ƒãa be mete ŋu ɖo taɖodzinu sia gbɔ elabena nye ame nyanyɛwo megavɔ̃na nam o.\nÐe Nègawɔa Adã Ɣeaɖewoɣia?\nƐ̃, gake menye le ame dome o. Ke hã ɣeaɖewoɣi la, avu kple kɔ wònyena nam be maɖu ɖokuinye dzi le aƒe me. Ne mato nyateƒea, dzi kum vevie gbe ɖeka eye medo asi ɖe srɔ̃nye gbɔ, gake eva te ɖe dzinye vevie be mewɔ nu nenema. Srɔ̃nye lɔ̃ faa tsɔe kem, eye esia na megaɖoe kplikpaa wu tsã be maɖu ɖokuinye dzi.\nÈgblɔ be amewo megavɔ̃na na ye o. Àte ŋu agblɔ eƒe nuteƒekpɔkpɔ aɖe na mía?\nFaa. Gbe ɖeka meva do go dunyaheha si nɔ ho ʋlim kple mía tɔ la ƒe amegã aɖe si ŋkɔe nye Augusto. Esi wòkpɔm teti la, enɔ aye dzi nam. Gake medo gbe nɛ vividoɖeameŋutɔe. Ema na wòkpɔe be medi be míaɖe asi le tsãdzrewɔwɔwo ŋu. Mekpee hã be wòava srãm kpɔ le aƒe me. Elɔ̃ ɖe edzi eye wòwɔ nuku nɛ ŋutɔ be metrɔ nenema gbegbe, si wɔe be eya hã dze Biblia-sɔsrɔ̃ gɔme. Fifia menye xɔlɔ̃wo koe nye kple Augusto míezu o, ke míezu nɔvi Kristotɔwo hã.\nNu siwo gbɔ masɔmasɔwo tsona la sɔ gbɔ hele vovovo eye menye ame sia amee lɔ̃na be yeawɔ ŋutifafa o. Eya ta Biblia ɖo aɖaŋu sia be: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.”—Romatɔwo 12:18.\nAme siwo ƒe nya míegblɔ le nyati sia me la nye kpeɖodzi ŋutɔŋutɔ be nunya si dze le Biblia me la ɖea vi eye be ŋusẽ le esi be wòaɖe nɔnɔme gbegblẽ siwo “ƒo ke ɖe to sesĩe” ɖe mía me la gɔ̃ hã ɖa ne míawo ŋutɔwo míelɔ̃. (2 Korintotɔwo 10:4) Lododowo 3:17, 18 gblɔ tso nunya ma ŋu be: “Eƒe mɔwo nye mɔ vivi, eye eƒe toƒewo katã nye ŋutifafa. Agbeti wònye na ame siwo lée ɖe asi, eye woayra ame si vàe goŋgoŋ la.”\nÐe nàdi be yeakpɔ dzidzɔ geɖe wu ahanɔ ŋutifafa me kple amewoa? Èdi vevie be yeadze xɔlɔ̃ ame siwo magblẽ ye ɖi ne masɔmasɔwo do mo ɖa oa? Ne nenemae la, àkpɔ dzidzedze geɖe ne èwɔ ɖe Biblia ƒe mɔfiamewo dzi.\nBiblia Me Mɔfiame Siwo Ana Nanɔ Ŋutifafa Me Kple Amewo\nBu nuwo ŋu nyuie hafi nàgblɔ nya aɖe alo aɖe afɔ aɖe.—Yakobo 1:19.\nMègawɔ wɔɖenui ne wodo dziku na wò o.—Lododowo 26:20.\nNe dzi be yeaku wò la, “dzudzɔ” alo dzo le teƒea.—Lododowo 17:14.\nLɔ̃ faa nàɖe kuku.—Mateo 5:23, 24.\nTsɔ ke faa.—Efesotɔwo 4:32.\nLƆLƆ̃—Nu Vevi Si Ana Míawɔ Ŋutifafa\n“Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o, meƒoa adegbe o, medoa eɖokui ɖe dzi glodzoo o, mewɔa nu si mesɔ o, media ye ŋutɔ tɔ o, mebia dzi kabakaba o. Meŋlɔa vɔ̃ siwo wowɔ ɖe eŋu la ɖi o. . . . Enɔa te ɖe nuwo katã nu, . . . edoa dzi le nuwo katã me. Lɔlɔ̃ nu metsina gbeɖe o.”—1 Korintotɔwo 13:4-8.\nKpɔ nyabiase siwo ku ɖe míaƒe Biblia-nusɔsrɔ̃ femaxee ƒe ɖoɖoa ŋu la ƒe ŋuɖoɖowo.\nƉoe Ɖe Amewo Ɖoe Ɖe Amewo Aleke Nàwɔ Anɔ Ŋutifafa Me Kple Amewo?\nNYATI SI LE AKPAA DZI Aleke Nàwɔ Anɔ Ŋutifafa Me Kple Amewo?\nHELP FOR THE FAMILY Srɔ̃ Ale Si Nàgbe\n“Milé Ŋku Ðe Dziƒoxewo Ŋu Nyuie”\nTHE BIBLE'S VIEWPOINT Drɔ̃e Siwo Tso Mawu Gbɔ\nWAS IT DESIGNED? Kpakpaluʋui Ƒe Aʋala Si Xɔa Ɣe Ƒe Keklẽ\nFarao (Ƒe 1513 Do Ŋgɔ Na Yesu)\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Aleke Nàwɔ Anɔ Ŋutifafa Me Kple Amewo?\nƉoe Ɖe Amewo Ɖoe Ɖe Amewo NYƆ! Aleke Nàwɔ Anɔ Ŋutifafa Me Kple Amewo?\nNYƆ! Aleke Nàwɔ Anɔ Ŋutifafa Me Kple Amewo?


Ne míegblɔ bena, míedo ƒome kpakplim eye gake miegale viviti me zɔm la, ekema aʋatso kam míele, eye menye nyateƒe dzi wɔm míele o;\n Amesi ke gblɔ bena, yele kekelia me, eye wòléa fu nɔvia la, egale viviti me kpakple egbe. Amesi ke lɔ̃a nɔvia la, eya naa kekeli la me, eye nuɖianua ɖeke mele eme o. Ke amesi ke léa fu nɔvia la, eya le viviti me, eye wòzɔa viviti me, eye menya afisi yim wòle o; elabena viviti la gbã eƒe ŋkuwo. Viwo, mele eŋlɔm ɖo ɖe mi; elabena wotsɔ nuvɔ̃wo ke mi le eƒe ŋkɔ ta. Fofowo, mele eŋlɔm ɖo ɖe mi; elabena mienya amesi li tso gɔmedzedzea me. Ɖeka kpuiwo, mele eŋlɔm ɖo ɖe mi elabena mieɖu vɔ̃ɖitɔ la dzi. Ɖeviwo, meŋlɔ ɖo ɖe mi; elabena mienya Fofo la. Fofowo, meŋlɔ ɖo ɖe mi; elabena mienya amesi li tso gɔmedzedzea me, Ɖekakpuiwo, meŋlɔ ɖo ɖe mi; elabena míesesẽ, eye Mawu ƒe nya la naa mia me, eye mieɖu vɔ̃ɖitɔ la dzi. Migalɔ̃ xexeame kple nusiwo le eme o. Ne amea ɖe lɔ̃ xexeame la, Fofoa ƒe lɔlɔ̃ mele eme o. Elabena nusianu, si le xexeame: ŋutilã ƒe nudzodzro kple ŋkuwo ƒe ŋubiabiã kple agbe ƒe adegbe ƒuƒlu ƒoƒo la, metso Fofo la gbɔ o, ke boŋ xexeame wotso. Eye xexeame va yina kple eƒe nudzodzrowo; ke amesi wɔa Mawu ƒe lɔlɔ̃nu la, noa anyi yi ɖe mavɔmavɔ me.\n Yehowa-yɔvɔ̃ enye fuléle vɔ̃; melé tu dada, ɖokuidodoɖedzi, mɔ vɔ̃ɖi kple alakpanu. Tɔnyee nye aɖaŋudede kple edzisusu; nyee nye gɔmesese, eye tɔnyee nye ŋusẽ. Dzinyee fiawo tonu ɖua fia eye amegãwo ɖea se dzɔdzɔe. Dzinyee tatɔwo tona ɖua amegã, eye anyigba dzi ʋɔnudrɔ̃lawo katã nyea ame ŋkutawo. Melɔ̃a amesiwo lɔ̃m, eye amesiwo diam la, kpɔam. Kesinɔnu kple bubu, nu xoxowo kple dzɔdzɔenyenye le asinye. Nye kutsetse xɔ asi wu sika kple sika nyuitɔ, eye nye nukpɔkpɔ nyo wu klosalo nyuitɔ. Dzɔdzɔenyenye ƒe mɔ dzi zɔm mele kple nu dzɔdzɔe ƒe toƒe, ne mana kesinɔnu amesiwo lɔ̃am, eye made nu nudzraɖoƒe na wo fũ. Yehowa wɔm menye eƒe mɔ ƒe gɔmetoto, eƒe nuwɔwɔwo ƒe gbãtɔ tso blema ke. Tso tititi woɖom, tso gɔmedzedzea me ke, esime anyigba dzo kelekele. Wodzim, hafi to goglowo navaɖo anyi, hafi ne tsidzɔƒe, siwo me tsi le taŋtaŋ la, neva do anyi. Wodzim, hafi ne woava ɖi towo ɖe agu me; meɖo ŋgɔ na togbɛwo,\n Fuléle dea dzre aƒe, ke lɔlɔ̃ tsyɔa dzidadawo katã dzi. Nugɔmeselawo ƒe nuyiwo dzi wokpɔa nunya lena, ke ame manyanuwo ƒe mẽdome tɔ enye ali. Nunyalawo dzraa sidzedze ɖo; ke bometsila ƒe nu te ɖe gbegblẽ ŋu. Hotɔ ƒe kesinɔnuwo nye du sesẽ nɛ, ke hiãtɔ ƒe gbegblẽ enye eƒe ahedada. Ame dzɔdzɔe wɔa eƒe dɔwɔfetu ŋu dɔ hena agbenɔnɔ, tame vɔ̃ɖi la wɔa eƒe viɖe ŋu dɔ hena nuvɔ̃wɔwɔ. Amesi dzraa amehehe ɖo le ele agbemɔ dzi; ke amesi mebua mokaname o la, etra mɔ. Amesi léa fu ame le adzame la, alakpanue; eye amesi ha ame gɔme la, bometsilae.\nMetsɔ nye gbɔgbɔ le asiwò me dem; Yehowa, eɖem, wò Mawu nuteƒetɔ.\nMawu, wò fiazikpui li ɖaa tegbee; wò fiaɖuƒe ƒe fiatikplɔ enye fiatikplɔ dzɔdzɔe.\nMi amesiwo lɔ̃a Yehowa la, milè fu vɔ̃! Ekpɔa eƒe mawumemewo ƒe luʋɔ ta, eye wòɖea wo tsoa ame vɔ̃ɖiwo si me.\nMekafua wò zi adre le ŋkeke me, le wò ɖoɖo dzɔdzɔeawo ta.\nLɔlɔ̃ la neganye alakpanu o! Mitsri nuvɔ̃, milé ɖe nu nyui la ŋuti!\n Megalé nɔviwò ɖe do me o, ke boŋ gbe nya nɛ, ne magana nahe nuvɔ̃ ava ɖokuiwò dzi o. Megawɔ wɔɖenui o, eye megalé dɔmedzoe, si wò dukɔ me viwo do na wò la, ɖi o; ke boŋ nalɔ̃ hawòvi abe ɖokuiwò ene. Nyee nye Yehowa!\n Ke mi, amesiwo le to ɖom la, mele egblɔm na mi bena; Milɔ̃ miaƒe ketɔwo, miwo nyuie na amesiwo lé fu mi; miyra amesiwo ƒo fi ɖe mi, miɖo gbe ɖa ɖe amesiwo ƒo ɖi mi la ta.\n Míawo la míenyae be, mieto ku me heyi ɖe agbe lãme; elabena míelɔ̃a nɔviwo. Amesi ke melɔ̃a nɔvia o la, etsia ku me. Amesiame, si léa fu nɔvia la, amewula wònye, eye mienya bena, amewula sia amewula mekpɔa agbe mavɔ wònɔa eme o.\n Minɛ míalɔ̃e, elabena etre mí lɔlɔ̃! Ne amea ɖe gblɔ be, yelɔ̃a Mawu, eye wòléa fu nɔvia la, aʋatsokala wònye; elabena amesi melɔ̃ nɔvia, si kpɔm wòle o la, aleke wòate ŋu alɔ̃ Mawu, si kpɔm mele o mahã?


Ale Si Míakpe Ðe ‘Amedzrowo’ Ƒe Viwo Ŋu | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Nyemekpɔ dzidzɔ gã wu esia o: be mase be vinyewo yi edzi le zɔzɔm le nyateƒe la me.”—3 YOH. 4.\nHADZIDZI: 88, 41\nAleke dzilawo ate ŋu aɖo kpɔɖeŋu nyui na wo viwo?\nAleke ƒome ƒe tawo awɔ atso nya me le hame si me woƒe ƒomea anɔ ŋu?\nAleke ame bubuwo ate ŋu akpe ɖe dzila siwo nye amedzrowo kple wo viwo ŋu?\n1, 2. (a) Nu kae nyea kuxi na ame siwo ʋu yi dukɔ bubu me ƒe viwo? (b) Biabia kawo me míadzro le nyati sia me?\nJOSHUA kple edzilawo nye amedzrowo le dukɔ aɖe me. Egblɔ be: “Tso nye ɖevime la, mía degbea ye medona kple dzinyelawo le aƒe me eye eya kee wodona le hamea me. Gake esime meva nɔ suku dem la, meva lɔ̃ gbe si wodona le nutoa me wu mía degbea. Ƒe ʋɛ aɖewo megbe la, gbe si wodona le nutoa me koe meva nɔ dodom. Esia wɔe be nyemetea ŋu sea nu siwo wofiana le kpekpeawo me gɔme o, eye nyemegava bua ɖokuinye ɖe mía detɔwo dome gɔ̃ hã o.” Aleae wòle le amedzro geɖe ƒe viwo gome.\n2 Egbea, ame siwo wu miliɔn 240 sɔŋ la ʋu tso wo de ɖale dukɔ bubu me. Ne mia kple mia viwo mienye amedzrowo le dukɔ aɖe me la, aleke miawɔ be mɔnukpɔkpɔ nyuitɔ nasu mia viwo si woasrɔ̃ nu tso Yehowa ŋu ahalɔ̃e eye ‘woayi edzi anɔ zɔzɔm le nyateƒe la me’? (3 Yoh. 4) Eye kpekpeɖeŋu kae ame bubuwo ate ŋu ana?\nDZILAWO, MIÐO KPƆÐEŊU NYUI NA MIA VIWO\n3, 4. (a) Aleke dzilawo ate ŋu aɖo kpɔɖeŋu nyui na wo viwo? (b) Nu kae mele be dzilawo nanɔ mɔ kpɔm be yewo viwo nawɔ na yewo o?\n3 Dzilawo, hafi mia viwo nate ŋu alɔ̃ Yehowa eye woava nɔ agbe mavɔ mɔa dzi la, kpɔɖeŋu si mieɖona awɔ akpa vevi aɖe. Ne mia viwo kpɔe be ‘miedia Fiaɖuƒea gbã’ la, woava srɔ̃ ale si woaɖo ŋu ɖe Yehowa ŋu be wòakpɔ yewoƒe gbe sia gbe nuhiahiãwo gbɔ na yewo. (Mat. 6:33, 34) Eya ta, migati nu gãwo yome o. Mina Yehowa subɔsubɔ nanɔ vevie na mi wu ŋutilãmenuwo. Midze agbagba miaƒo asa na fenyinyi. Midi ‘kesinɔnu si le dziƒo,’ si nye Yehowa ƒe ŋudzedzekpɔkpɔ, ke menye anyigbadzikesinɔnuwo alo “amewo ƒe kafukafu” o.—Xlẽ Marko 10:21, 22; Yoh. 12:43.\n4 Negadzɔ gbeɖe be miaxaxa ale gbegbe be mimakpɔ vovo ɖe mia viwo ŋu o. Ne mia viwo tsɔ Yehowa subɔsubɔ ɖo nɔƒe gbãtɔ le woƒe agbe me, ke menye ŋkɔxɔxɔ alo kesinɔnuwo didi na wo ɖokuiwo alo na mi o la, mina woanyae be dzidzɔ gãe wònye na mi. Miƒo asa na xexea me tɔwo ƒe susu si nye be ele be viwo naƒo nuwo nu ƒu na dzilawo ale be woanɔ agbe si me dzidzeme le la. Miɖo ŋku edzi be, “menye viwoe adzra nu ɖo ɖi na wo dzilawo o, ke boŋ dzilawoe adzra nu ɖo ɖi na wo viwo.”—2 Kor. 12:14.\nDZILAWO, MIDZE AGBAGBA MIASRƆ̃ GBE SI MIA VIWO SE NYUIE\n5. Nu ka tae wòle be dzilawo naƒo nu na wo viwo tso Yehowa ŋu?\n5 Abe ale si Biblia gblɔe ɖi ene la, amewo tso “dukɔwo ƒe gbegbɔgblɔwo katã me” le zi nyem ɖe Yehowa ƒe habɔbɔa me. (Zak. 8:23) Gake gbemasemase ate ŋu ana wòasesẽ na mi be miafia nyateƒea mia viwo. Mia viwoe nye miaƒe Biblia nusrɔ̃vi vevitɔwo kekeake, eye agbe mavɔe wòanye na wo ne ‘wonya’ Yehowa. (Yoh. 17:3) Hafi mia viwo nate ŋu anya Yehowa ƒe nudidiwo la, ele be miawɔ mɔnukpɔkpɔ ɖe sia ɖe si sɔ la ŋu dɔ ‘anɔ nu ƒom le’ eƒe nudidiawo ŋu na wo.—Xlẽ 5 Mose 6:6, 7.\n6. Vi kae wòaɖe na mia viwo ne wose mia degbea? (Kpɔ foto si le nyati sia ƒe gɔmedzedze.)\n6 Anɔ eme godoo be mia viwo asrɔ̃ gbe si wodona le nutoa me la le suku kple ame siwo dome wole gbɔ, gake ne mieɖoa dze kpli wo edziedzi le mia degbea me ko hafi woate ŋu asee. Mia degbea dodo kple mia viwo ana miaɖo dze kple mia nɔewo faa tso dzi me, eye agaɖe vi na wo le mɔ bubuwo hã nu. Le kpɔɖeŋu me, ne ɖeviawo se gbe vovovowo la, esia dzia woƒe tamebubuŋutete ɖe edzi eye wònana wotea ŋu doa ka kple ame ƒomevi vovovowo. Ate ŋu aʋu mɔnukpɔkpɔ ɖi na wo hã be woakeke woƒe subɔsubɔdɔa ɖe enu. Carolina, si le dukɔ bubu me kple edzilawo la gblɔ be: “Hame si me wodoa mía degbe le me nɔnɔ doa dzidzɔ nam ŋutɔ. Eye kpekpeɖeŋunana le afi si hiahiã geɖe wu le na mele dzidzɔ geɖe kpɔm.”\n7. Ne gbemasemase nye kuxi na miaƒe ƒomea la, nu kae miate ŋu awɔ?\n7 Nu si gadzɔna ye nye be, ne ɖeviawo va dze ŋku ɖe dukɔ si me miele ƒe dekɔnuwo ŋu hese gbea ko la, wo dometɔ aɖewo magava nɔ didim be yewoado yewo degbea o, eye ʋɛʋɛʋɛ la, wo degbea dodo va sesẽna na wo. Dzilawo, ne aleae nɔnɔmea le na mia viwo la, ɖe wòanya wɔ be miasrɔ̃ nutoa me gbea dodo vie tetia? Ne miesea nya siwo mia viwo gblɔna, woƒe modzakaɖeɖewo kple nu siwo fiam wole wo le suku gɔme eye mietea ŋu ɖoa dze kple woƒe nufialawo la, esia ana wòanɔ bɔbɔe na mi be miahe mia viwo. Enye nyateƒe be gbe bubu sɔsrɔ̃ bia ɣeyiɣi geɖe, kutrikuku kple ɖokuibɔbɔ ya. Gake tsɔe be viwòa zu tokunɔ; ɖe màdze agbagba vevie asrɔ̃ tokunɔgbe ale be wòanɔ bɔbɔe na wò be nàɖo dze kplii oa? Eya ta, ne ɖevi aɖe se gbe bubu hedonɛ nyuie la, ele be woatsɔ ɖe le eme na eya hã nenema ke. Ðe mèlɔ̃ ɖe edzi oa? *\n8. Aleke nàwɔ akpe ɖe viwòwo ŋu ne mète ŋu doa gbe si wose nyuie la o?\n8 Ate ŋu asesẽ na dzila siwo nye amedzrowo le dukɔ aɖe me la dometɔ aɖewo be woaɖu tu na gbe yeye si dom wo viwo le. Esia awɔe be manɔ bɔbɔe na dzila siawo be woakpe ɖe wo viwo ŋu woase “ŋɔŋlɔ kɔkɔeawo” gɔme o. (2 Tim. 3:15) Ne aleae miaƒe nɔnɔmea le gɔ̃ hã la, miate ŋu awɔ miaƒe ŋutete ɖe sia ɖe akpe ɖe mia viwo ŋu woanya Yehowa ahalɔ̃e. Shan, si nye hamemetsitsi fifia la gblɔ be: “Mía nɔ si nye dzilaɖekɛ la mese gbe si míawo míeɖu tu na la nyuie o, eye nye kple nɔvinyenyɔnuwo hã míese mía degbea nyuie o. Gake esi míekpɔ ale si wòsrɔ̃a nui, ale si wòdoa gbe ɖae kple agbagba si wòdzena be míewɔa ƒometadedeagu kwasiɖa sia kwasiɖa la, míekpɔe be sidzedze Yehowa le vevie ŋutɔ.”\n9. Ne ehiã be ɖevi aɖewo nasrɔ̃ Biblia le gbe vovovo eve me la, aleke dzilawo ate ŋu akpe ɖe wo ŋu?\n9 Ðewohĩ, ahiã be ɖevi aɖewo nasrɔ̃ nu tso Yehowa ŋu le gbe vovovo eve me—le gbe si wozãna le suku kple wo degbea siaa me. Eya ta, dzila aɖewo wɔa míaƒe agbalẽwo, esiwo woxlẽ lé ɖe mɔ̃ dzi kple video siwo le gbe evea siaa me la ŋu dɔ. Eme kɔ ƒãa be, ele be dzila siwo nye amedzrowo nazã ɣeyiɣi geɖe wu eye woawɔ aɖaŋu geɖe wu ŋu dɔ be woakpe ɖe wo viwo ŋu ƒomedodo nyui nava nɔ woa kple Yehowa dome.\nHAME KA MEE MIAƑE ƑOMEA ANƆ?\n10. (a) Ame kae wòle na be wòatso nya me le hame si me ƒomea anɔ ŋu? (b) Nu kae wòle be wòawɔ hafi atso nya me?\n10 Ne ‘amedzrowo’ le teƒe si didi tso Ðasefo bubu siwo doa wo degbea gbɔ la, ahiã be woanɔ hame si me wodoa nutoa me gbe le la me. (Ps. 146:9) Gake ne hame aɖe si me wodoa mia degbe le tsɔ ɖe mia gbɔ la, biabia lae nye be: Hame ka mee miade kpekpewo le be wòaɖe vi gãtɔ na miaƒe ƒomea? Ne ƒome ƒe ta de ŋugble le biabia sia ŋu nyuie, do gbe ɖa tso eŋu hebia srɔ̃a kple viawo ƒe susu le eŋu la, ekema atso nya me. (1 Kor. 11:3) Nu kawo ŋue wòle be ƒome ƒe ta nabu hafi atso nya me? Biblia ƒe mɔfiame kawo ŋu dɔe wòahiã be wòawɔ? Na míadzro wo dometɔ aɖewo me.\n11, 12. (a) Be nu siwo wofiana le kpekpewo me naɖe vi na ɖeviwo la, akpa kae gbegbɔgblɔ wɔna? (b) Nu ka tae ɖevi aɖewo medina be yewoasrɔ̃ yewo degbe o?\n11 Ele be dzilawo nada nuwo kpɔ nyuie be woanya nu si tututu wo viwo hiã. Gake gbe ka ke mee woɖadea kpekpewo le o, enye nyateƒe be hafi ɖeviwo nasrɔ̃ nyateƒea ahase egɔme nyuie la, wohiã nu geɖe wu Biblia-sɔsrɔ̃ gaƒoƒo ʋɛ aɖewo ko kwasiɖa sia kwasiɖa le kpekpeawo me. Wò ya bu nya sia ŋu kpɔ: Ne ɖeviawo dea kpekpewo le hame si me wodoa gbe si wose nyuie le me la, anɔ eme be woƒe afi ma nɔnɔ ɖeɖe dza awɔe be woasrɔ̃ nu geɖe wu ale si ɖewohĩ wo dzilawo susui gɔ̃ hã. Gake manɔ alea o ne ɖeviawo mese gbe si wodona le hame ƒe kpekpewo me nyuie o. (Xlẽ 1 Korintotɔwo 14:9, 11.) Eye mia degbea mayi edzi anye gbe si wɔa dɔ ɖe ɖevi aɖe ƒe susu kple dzi dzi kokoko o. Le nyateƒe me la, ɖevi aɖewo ate ŋu asrɔ̃ nyaŋuɖoɖowo, wɔwɔfiawo kple dɔdeasiwo wɔwɔ le wo degbe me evɔ nyawo matso dzi me na wo kokoko o.\n12 Gakpe ɖe eŋu la, menye gbegbɔgblɔ dzaa koe kpɔa ŋusẽ ɖe ɖevi ƒe dzi dzi o. Aleae wònɔ le Joshua si ŋu míeƒo nu tsoe le gɔmedzedzea me la gome. Nɔvia Esther gblɔ be, “le ɖeviwo ƒe susu me la, kadodo kplikplikpli le wo degbea, woƒe dekɔnuwo kple wo dzilawo ƒe mawusubɔsubɔ dome.” Ne ɖeviawo mekpɔa dzidzɔ ɖe woƒe dekɔnuwo ŋu o la, womadi be yewoasrɔ̃ yewo degbea o, eye nenema kee womalɔ̃ wo dzilawo ƒe mawusubɔsubɔ hã o. Nu kae dzila siwo nye amedzrowo la awɔ?\n13, 14. (a) Nu ka tae atsu kple asi aɖe siwo nye amedzrowo la kple woƒe ƒomea woʋu yi hame si me wodoa nutoa me gbe le me? (b) Nu kae atsu kple asia wɔ be ƒomedodo si le woa kple Yehowa dome la me megbɔdzɔ o?\n13 Dzila Kristotɔwo bua wo viwo ƒe gbɔgbɔmenuhiahiãwo gbɔ kpɔkpɔ be ele vevie wu yewo ŋutɔ yewoƒe didiwo. (1 Kor. 10:24) Samuel, si nye Joshua kple Esther fofo gblɔ be: “Nye kple srɔ̃nye míelé ŋku ɖe mía viawo ŋu be míakpɔe ɖa be gbegbɔgblɔ kae ana nyateƒea nade dzi gbɔ na wo wu hã, eye míedo gbe ɖa bia Mawu ƒe nunya. Míaƒe gbedodoɖa ƒe ŋuɖoɖoa meva nye nu si de mí dzilawo dzi o. Ke hã, esi míekpɔe be kpekpeawo menɔ vi boo aɖeke ɖem na ɖeviawo le hame si me wodoa mía degbea le me o la, míetso nya me be míaʋu ayi hame si me wodoa nutoa me gbe le me. Mí katã míedea kpekpeawo hekpɔa gome le gbeadzisubɔsubɔdɔa me ɖekae edziedzi. Míekpea nɔvi siwo le nutoa me hã wova ɖua nu kpli mí eye míeɖia tsa ɖekae. Esiawo katã kpe ɖe mía viawo ŋu wova nya nɔviawo, eye wonya Yehowa hã, menye abe woƒe Mawu ɖeɖe ko ene o, ke abe wo Fofo kple wo Xɔlɔ̃ hã ene. Míekpɔe be esia le vevie sãsãsã wu be woaɖu tu na mía degbea.”\n14 Samuel gblɔ hã be: “Esi míedi be míado ŋusẽ míaƒe xɔse ta la, nye kple srɔ̃nye míedea kpekpeawo le hame si me wodoa mía degbea le hã me. Vovo menɔa mía ŋu o, eye ɖeɖi tea mía ŋu. Ke hã, míeda akpe na Yehowa be eyra ɖe míaƒe agbagbadzedzewo kple nu siwo míetsɔ sa vɔe la dzi. Mía vi etɔ̃awo katã yi edzi le Yehowa subɔm eye wole ɣeyiɣiawo katã ƒe subɔsubɔdɔa wɔm.”\nNU SI ÐEKAKPUIWO KPLE ÐETUGBUIWO ATE ŊU AWƆ\n15. Nu ka tae nɔvinyɔnu aɖe si ŋkɔe nye Kristina la se le eɖokui me be yeate ŋu awɔ geɖe wu le hame si me wodoa yevugbe le la me?\n15 Ðewohĩ vi tsitsiwo ava de dzesii be yewoate ŋu asubɔ Yehowa nyuie wu le hame si me wodoa gbe si yewose nyuie le la me. Ne nenemae la, mele be wòawɔ na wo dzilawo be ɖe wo viwo le wo gbem o. Kristina gblɔ be: “Mese mía degbea vie ya, gake ne wole ezãm tsɔ le nu fiam le kpekpeawo me la, esesẽna nam be mase nya si gblɔm wole gɔme. Esi mexɔ ƒe 12 la, mede takpekpe aɖe si wowɔ le gbe si míezãna le suku la me. Eye emae nye zi gbãtɔ si meva nyae be nyateƒeae nye ema sem menɔ! Nu bubu si gawɔ dɔ ɖe dzinyee nye ale si mese le ɖokuinye me esime meva te gbedodoɖa le yevugbe me. Mekpɔe be meƒoa nu na Yehowa tso dzi me ke!” (Dɔw. 2:11, 41) Esi Kristina zu ɖetugbui la, eya kple edzilawo ɖo dze tso nyaa ŋu eye wotso nya me be wòaʋu ayi hame si me wodoa yevugbe le la me. Kristina gblɔ be: “Ne mele nu srɔ̃m tso Yehowa ŋu le yevugbe me la, eʋãam be mawɔ ɖe nu si srɔ̃m mele dzi.” Ɣeyiɣi kpui aɖe megbe la, Kristina va zu mɔɖela si le dzidzɔ kpɔm.\n16. Nu ka tae wòdzɔ dzi na nɔvinyɔnu aɖe si ŋkɔe nye Nadia be wòkpɔtɔ nɔ hame si me wodoa wo degbe le la me?\n16 Ne ɖekakpui alo ɖetugbui ye nènye la, ɖe nèkpɔe be hame si me wodoa yevugbe le me nɔnɔ aɖe vi na wò wua? Ne nenemae la, bia ɖokuiwò be, Nu ka tae? Ðe hame ma me nɔnɔ ana nàgate ɖe Yehowa ŋu kplikplikpli wua? (Yak. 4:8) Alo ɖewohĩ esi mèdi be dziwòlawo ƒe ŋkuwo nanɔ ŋuwò o alo èdi be dɔdeasiwo dzi naɖe akpɔtɔ taea? Nadia, si le subɔsubɔm le Betel fifia la, gblɔ be: “Esi nye kple nɔvinyewo míezu ƒewuiviwo la, míedi be míaʋu aɖanɔ yevugbe hame me.” Gake edzilawo de dzesii be esia made wo dzi le gbɔgbɔ me o. Nadia gblɔ be: “Fifia, edzɔa dzi na mí be mía dzilawo ku kutri vevie fia mía degbea mí eye wona míekpɔtɔ nɔ hame si me wodoa mía degbe le la me. Esia ɖe vi na mí le mɔ geɖe nu eye wòna mɔnukpɔkpɔ geɖe mí be míakpe ɖe ame bubuwo ŋu woanya Yehowa.”\n17. (a) Ame kawo ƒe agbae vihehe nye le Yehowa ŋkume? (b) Aleke dzilawo awɔ be ame bubuwo nakpe ɖe wo ŋu woafia nyateƒea wo viwo?\n17 Dzilawoe Yehowa de dɔ asi na be woahe wo viwo le nyateƒea me, ke menye ɖeviawo tɔgbuiwo alo wo mamawo alo ame bubu aɖe o. (Xlẽ Lododowo 1:8; 31:10, 27, 28.) Ke hã, ahiã be woakpe ɖe dzila siwo mese nutoa me gbe o la ŋu be woafia nu wo viwo wòade woƒe dzi gbɔ. Gake ɖoɖowɔwɔ ɖe kpekpeɖeŋu sia ŋu mefia be dzila siawo naɖe asi le agba si le wo dzi le Mawu ŋkume la ŋu na ame bubu o; ke boŋ ɖoɖo sia hã awɔ akpa aɖe be woate ŋu ahe wo viwo “le Yehowa ƒe amehehe kple nuxɔxlɔ̃ me.” (Ef. 6:4) Le kpɔɖeŋu me, dzilawo ate ŋu abia hamemetsitsiwo ƒe aɖaŋuɖoɖo le ale si woawɔ ƒometadedeagu ŋu, eye woate ŋu abia wo hã be woakpe ɖe yewo ŋu yewoawɔ ɖoɖo ɖe hadede nyuiwo ŋu na yewo viwo.\nHadede kple hamea ɖea vi na ɖeviwo kple wo dzilawo siaa (Kpɔ memama 18, 19)\n18, 19. (a) Aleke nɔvi siwo léa fɔ ɖe Yehowa subɔsubɔ ŋu ƒe kpekpeɖeŋu ate ŋu aɖe vi na sɔhɛwo? (b) Nu kae wòle be dzilawo nayi edzi anɔ wɔwɔm?\n18 Le kpɔɖeŋu me, dzilawo ate ŋu akpe ƒome bubuwo be woava yewoawɔ ƒometadedeagu ɖekae. Gakpe ɖe eŋu la, sɔhɛ geɖe tsina le xɔse me nyuie ne wodea ha kple nɔvi siwo léa fɔ ɖe Yehowa subɔsubɔ ŋu. Le kpɔɖeŋu me, woate ŋu ayi gbeadzi ɖekae ahakpɔ gome le modzakaɖeɖe tuameɖowo me ɖekae. (Lod. 27:17) Shan, si ŋu míeƒo nu tsoe va yi la gblɔ be: “Meɖoa ŋku nɔviŋutsu siwo tsɔ ɖe le eme nam vevie la dzi. Ɣesiaɣi si wokpe ɖe ŋunye medzra ɖo ɖe dɔ siwo wode asi nam be mava wɔ le kplɔ̃ta ŋu la, mesrɔ̃a nu geɖe tso wo gbɔ. Eye mesea vivi na modzaka siwo míeɖena ɖekae la ŋutɔ.”\n19 Gake ele be ame siwo dzilawo tia be woakpe ɖe yewo viwo ŋu la nakpe ɖe ɖeviawo ŋu ɣesiaɣi be woade bubu wo dzilawo ŋu; ele be woaƒo nu nyui tso dzilawo ŋu na ɖeviawo, ke menye be woava xɔ ɖe dzilawo teƒe o. Azɔ hã, ele be ame siwo le kpekpeɖeŋu nam la naƒo asa na nuwɔna ɖe sia ɖe si ate ŋu ana hamea me tɔwo alo ame siwo menye hamea me tɔwo o nasusu be wole agbe si mesɔ o nɔm. (1 Pet. 2:12) Mele be dzilawo nagblẽ ɖeviawo hehe le nyateƒea me ɖe ame bubuwo si me o. Ele be woanɔ ŋku lém ɖe kpekpeɖeŋu si nam ameawo le ŋu eye woawo ŋutɔwo hã woayi edzi anɔ nu fiam wo viwo.\n20. Aleke dzilawo ate ŋu akpe ɖe wo viwo ŋu be woava zu Yehowa subɔla dovevienuwo?\n20 Dzilawo, mido gbe ɖa miabia Yehowa ƒe kpekpeɖeŋu, eye midze agbagba miawɔ miaƒe ŋutete katã. (Xlẽ 2 Kronika 15:7.) Mina ƒomedodo si anɔ mia via kple Yehowa dome nanɔ vevie na mi wu miawo ŋutɔwo miaƒe dzidzedzekpɔkpɔ. Miwɔ nu sia nu si miate ŋui be miana Mawu ƒe Nya la naɖo mia via ƒe dzi gbɔ. Migasusui gbeɖe be mia via mate ŋu ava zu Yehowa subɔla dovevienu o. Ne mia viwo wɔ ɖe Mawu ƒe Nyaa ƒe mɔfiafia dzi hesrɔ̃ miaƒe kpɔɖeŋu nyuiwo la, miava se le mia ɖokuiwo me abe apostolo Yohanes ene esi wògblɔ tso eƒe gbɔgbɔmeviwo ŋu be: “Nyemekpɔ dzidzɔ gã wu esia o: be mase be vinyewo yi edzi le zɔzɔm le nyateƒe la me.”—3 Yoh. 4.\n^ mm. 7 Kpɔ nyati si nye “Àte Ŋu Asrɔ̃ Gbe Bubu!” si dze le April 2007, ƒe Nyɔ! me, axa 10-12.


Ðe Wòsɔ Be Mase Le Ðokuinye Me Alea?—Nuxaxa Ne Wò Ame Vevi Aɖe Ku\nAME aɖe si dzi ku dzɔ ɖo ŋlɔ be: “Esime menye ɖevi le England la, wofiam be magaɖe nye seselelãmewo fia le dutoƒo o. Meɖo ŋku edzi be fofonye si wɔ asrafodɔ kpɔ la klẽ ŋku dom gblɔ nam kpɔ be, ‘Mègafa avi o!’ esi nuvevi aɖe wɔm. Nyemate ŋu aɖo ŋku edzi ne danye gbugbɔ nu na mí ɖeviawo dometɔ aɖe kpɔ o (mí ɖevi enee nɔ egbɔ). Mexɔ ƒe 56 esi mekpɔ fofonye ƒe ku teƒe. Mebui be nu gã aɖe bu nam. Gake gbã la, nyemete ŋu fa avi o.”\nLe teƒe aɖewo la, amewo ɖea woƒe seselelãme fiana wokpɔna faa. Ne dzi le wo dzɔm alo ne dzi mele wo dzɔm o, amewo nyaa woƒe seselelãmewo. Gake le xexeame ƒe akpa aɖewo, vevietɔ le Europa ƒe anyiehe kple Britain la, wona hehe amewo, ŋutsuwo koŋ, be woaɣla woƒe seselelãmewo, be woazi woƒe seselelãmewo dzi, be woadze akɔ anyi ne nya dzɔ ɖe wo dzi eye be womagana amewo nanya woƒe seselelãmewo o. Gake ne lɔlɔ̃tɔ aɖe ku na wò la, ɖe nane gblẽ le eŋu ne èɖe wò nuxaxa fiaa? Nukae Biblia gblɔ?\nAmesiwo Fa Avi Siwo ŋu Biblia Ƒo Nu Tsoe\nHebritɔ siwo nɔ Mediterranea ƒe ɣedzeƒenutowo mee ŋlɔ Biblia la, eye wonye amesiwo ɖea woƒe seselelãme fiana. Fia Dawid fa viaŋutsu Amnon si wowu ƒe ku. Le nyateƒe me la, ‘efa avi ŋutɔ.’ (Samuel II, 13:28-39) Efa viaŋutsu Absalom si ɖo nugbe ɖe eŋu eye wòdi be yeaxɔ fiaɖuƒea le esi sesẽe gɔ̃ hã ƒe ku. Biblia ƒe nuŋlɔɖia gblɔ na mí be: “Tete fia [Dawid] ƒo kpakpakpa heyi ɖe agbo la ƒe akpata me, eye wòfa avi; eye esi wòle yiyim la, ele gbɔgblɔm be: Vinye Absalom, vinye! Vinye Absalom, ɖe meku ɖe tewòƒe la, ne enyo wu! Vinye Absalom, vinye!” (Samuel II, 19:1) Dawid xa nu abe alesi vifofo ɖesiaɖe axa nui ene. Eye zi gbɔ zi nenie vifofowo medina be yewoaku ɖe yewo viwo teƒee o! Medze nusi le dzɔdzɔme nu kura be vi naku do ŋgɔ na dzila o.\nAleke Yesu wɔ nui esi exɔlɔ̃ Lazaro ku? Esi wògogo eƒe yɔdo la, efa avi. (Yohanes 11:30-38) Emegbe Maria Magdalatɔ la fa avi esi wògogo Yesu ƒe yɔdo to. (Yohanes 20:11-16) Nyateƒee, Kristotɔ si nya nusi Biblia ƒe mɔkpɔkpɔ si li na ame kukuwo nye la mexaa nu kakaka si woafa akɔ nɛ do kpoe, abe amesiwo ƒe dzixɔse le nɔnɔme si me ame kukuwo le ŋu metso Biblia me o la dometɔ aɖewo xaa nui ene o. Gake esi Kristotɔ vavãtɔ nye amegbetɔ si ƒe seselelãmewo sɔ kple amegbetɔ bubu ɖesiaɖe tɔ ta la, exaa nu eye wòfaa na eƒe lɔlɔ̃tɔ si ku, togbɔ be tsitretsitsi mɔkpɔkpɔ la le esi hã.—Tesalonikatɔwo I, 4:13, 14.\nEnyo be Woafa Avia alo Menyo O?\nKe mí amesiwo li egbea hã ƒe seselelãmewo ɖe? Ðe nèkpɔnɛ be esesẽna na ye be yeaɖe yeƒe seselelãmewo afia alo ɖe wòkpea ŋu na wòa? Nukae aɖaŋuɖolawo kafu be woawɔ? Nunya si tso Mawu ƒe gbɔgbɔ me si le Biblia me tso gbaɖegbe ke la koe dzena le woƒe egbegbe nukpɔsusuwo me zi geɖe. Wogblɔna be míaɖe míaƒe veveseese afia, mele be míazi edzi o. Esia na míeɖo ŋku nuteƒewɔla siwo nɔ anyi le blema, abe Hiob, Dawid, kple Yeremya ene, amesiwo ƒe nuxaxa woŋlɔ ɖe Biblia me la dzi. Le nyateƒe me la, womemia nu ɖe woƒe seselelãmewo dzi o. Eyata nunya mele eme be nàɖe ɖokuiwò ɖe aga tso amewo gbɔ o. (Lododowo 18:1) Gake woɖea nuxaxa fiana le mɔ vovovo nu le dukɔ vovovo me, eye esiawo hã kuna ɖe subɔsubɔdzixɔse siwo bɔ ɖe afisi wole ŋu. *\nKe ne èdi be yeafa avi ɖe? Enye nusi le dzɔdzɔme nu na amegbetɔ be woafa avi. Gaɖo ŋku esime Lazaro ku, eye Yesu ‘xa nu le gbɔgbɔ la me eye wòfa avi’ la dzi. (Yohanes 11:33, 35) Eɖee fia le esia me be avifafa nye nusi sɔ le dzɔdzɔme nu ne ame ƒe lɔlɔ̃tɔ aɖe ku.\nEsɔ be woaxa nu eye woafa avi ne lɔlɔ̃tɔ aɖe ku na ame\nNusi dzɔ ɖe vidada aɖe si ŋkɔe nye Anne si ƒe vi fẽ Rachel ku kpata eye womenya nusi wɔe o la ɖo kpe nya sia ƒe nyateƒenyenye dzi. Srɔ̃a gblɔ be: “Nusi wɔ nukue nye be nye loo alo Anne, mía dometɔ aɖeke mefa avi le kua teƒe o. Ame bubu ɖesiaɖe fa avi.” Anne gblɔ le nya sia ŋu be: “Nyateƒee, gake mefa avi ŋutɔ ɖe mí ame evea nu. Mexɔ se be ewɔ dɔ ɖe dzinye ŋutɔŋutɔ kwasiɖa ʋee aɖewo le nublanuinya sia ƒe dzɔdzɔ megbe, esime wòva susɔ nye ɖeɖe ɖe aƒea me. Mefaa avi ŋkeke bliboa katã. Gake mexɔ se be ekpe ɖe ŋunye. Ena nye lãme haya wu. Ele be mafa vinyea ƒe ku. Mexɔe se ŋutɔŋutɔ be ele be woaɖe mɔ na amesiwo le nu xam be woafa avi. Togbɔ be nusi amewo wɔna zi geɖe enye be woagblɔ be ‘Mègafa avi o’ hã la, le nyateƒe me, ema mekpena ɖe ame ŋu o.”\nAlesi Ame Aɖewo Wɔa Nui\nAleke ame aɖewo wɔ nui esi woƒe lɔlɔ̃tɔ aɖe gblẽ wo ɖi? Le kpɔɖeŋu me, de ŋugble le nya si dzɔ ɖe Juanita dzi ŋu kpɔ. Enya alesi vidzĩ ƒe kuku na ame venae. Ƒo gblẽ nɛ zi atɔ̃ sɔŋ. Fifia egafɔ fu ake. Eyata esi ʋufɔku aɖe na woxɔe ɖe kɔdzi la, eme kɔ be etsi dzi. Le kwasiɖa eve megbe la, elé ku—hafi eƒe ŋkeke nade. Emegbe kpuie ko la, edzi via sue Vanessa, eye nu vi aɖe koe wòtsɔ kpe wu gram 900. Juanita gblɔ be: “Dzi dzɔm ŋutɔ. Vi ayɔ nye hã be dada azɔ!”\nGake eƒe dzidzɔkpɔkpɔa menɔ anyi didi o. Le ŋkeke ene megbe la, Vanessa ku. Juanita gblɔ be: “Metsi yame ŋutɔ. Nye vidadanyenye me gblẽ. Ewɔ nam be nyemegale blibo o. Evena ŋutɔ be mava aƒeme ayi kpɔ xɔ si me míedzra ɖo na Vanessa la me eye makpɔ awutewuivi siwo meƒle nɛ. Le dzinu eve siwo kplɔe ɖo me la, meɖoa ŋku nusiwo dzɔ le edziɣi la dzi. Nyemedi be made nu ame aɖeke ŋu o.”\nÐe esia nye nuwɔna si gbɔ emea? Ðewohĩ eme sese asesẽ na ame aɖewo ya, gake amesiwo dzi wòdzɔ ɖo kpɔ la gblɔna be yewofa yewo vi vidzĩwo ƒe ku abe alesi yewoafa amesi nɔ agbe eteƒe didi wu tɔe ene. Wogblɔna be ɣeyiɣi didi aɖe do ŋgɔ na ɖevia dzidzi la, edzilawo lɔ̃nɛ. Kadodo tɔxɛ aɖe va ɖoa wo kple dadaa dome. Ne vidzĩ ma ku la, dadaa sena le eɖokui me be amegbetɔ ŋutɔŋutɔ aɖee ku. Eye nusia mee wòhiã be ame bubuwo nase.\nAlesi Dzibibi Kple Fɔbubuameɖokui Ate Ŋu Akpɔ Ŋusẽ Ðe Dziwòe\nVidada bubu hã gblɔ alesi wòwɔ nui esi wogblɔ nɛ be dzidɔ si nɔ viaŋutsu si xɔ ƒe ade ŋu tso edziɣi ke la wui kpata la ŋu be: “Meto nɔnɔme vovovowo me—lãnyeme tu, nyemexɔe se o, mebu fɔ ɖokuinye, eye mekpɔ dziku ɖe srɔ̃nye kple ɖɔkta la ŋu be womekpɔ alesi gbegbe eƒe dɔa sesẽe dze si o.”\nDziku ate ŋu anye nuxaxa ƒe dzesi bubu. Ate ŋu anye dzikukpɔkpɔ ɖe ɖɔktawo kple dɔnɔdzikpɔlawo ŋu le esi wòawɔ na ame be ele be woadze agbagba le amesi ku ŋu wu hafi ta. Alo ate ŋu anye dzikukpɔkpɔ ɖe xɔlɔ̃wo kple ƒometɔ siwo wòawɔ abe wole nusi mesɔ o alo nusi medze o wɔm ene ŋu. Stella gblɔ be: “Meɖo ŋku edzi be mekpɔ dziku ɖe srɔ̃nye ŋu, elabena menya be anye ne mayi nenema hafi o. Eƒe dɔa sẽ, gake mewɔ ɖe se siwo ɖɔktawo de nɛ dzi o.” Eye ɣeaɖewoɣi hã wokpɔa dziku ɖe ame kukua ŋu le agba si eƒe kua da ɖe agbagbeawo dzi ta.\nLe dziku ta ame aɖewo sena le wo ɖokui me be yewoɖi fɔ—efia be wobua fɔ wo ɖokui le esi wokpɔ dziku ta. Ame bubuwo bua fɔ wo ɖokui ɖe woƒe lɔlɔ̃tɔ la ƒe ku ta. Wogblɔna na wo ɖokui be: “Ne ɖe mekplɔe yi ɖe ɖɔkta gbɔ kaba” alo be “ne ɖe mekplɔe yi ɖɔkta bubu gbɔe” alo “ne ɖe mena wòle be na eɖokui nyuie wu la, anye ne maku o.”\nVikuname nye dzigbãnya gã aɖe—veveseseɖeamenu vavãtɔ kple ameŋububu nyui ate ŋu akpe ɖe dzilawo ŋu\nLe ame bubuwo gome la, fɔbubua yia ŋgɔ wu ema, vevietɔ ne woƒe lɔlɔ̃tɔ la ku kpata si womele mɔ kpɔm na eƒe kua o. Woɖoa ŋku ɣeyiɣi siwo me wokpɔ dziku ɖe ame kukua ŋu alo wohe nya kplii la dzi. Alo awɔ na wo be yewomewɔ nusiwo wòle be yewoawɔ na ame kukua la nɛ wòde edeƒe o.\nNuxaxa ƒomevi vovovo siwo me vidada geɖe tona ɣeyiɣi didi aɖe la ɖo kpe nusi amesiwo nya nu le nya la ŋu dometɔ geɖe gblɔna la ƒe nyateƒenyenye dzi be ɖevi ƒe kuku nye nu vevi aɖe si bu na dzilawo, si womaŋlɔ be akpɔ o, vevietɔ dadaa.”\nNe Srɔ̃wò Ku\nAme srɔ̃ ƒe ku nye dzigbãnya ƒomevi bubu, vevietɔ ne wo ame evea wɔ nuwo ɖekae le woƒe agbenɔnɔ me. Ate ŋu afia alesi wonɔ agbe ɖekae le mɔzɔzɔ, dɔwɔwɔ, modzakaɖeɖe, kple ŋuɖoɖo ɖe wo nɔewo ŋu me ƒe nuwuwu.\nEunice ɖe nusi dzɔ esi dzidɔ wu srɔ̃a kpata me na mí. “Le kwasiɖa gbãtɔ me la, nye seselelãmewo nu ku nyemegasea naneke o, abe ɖe nye ŋutilã megale dɔ wɔm o ene. Nyemegate ŋu sea nu ƒe vivi alo nu ƒe ʋeʋẽ gɔ̃ hã o. Gake nye susu ya nɔ dɔ wɔm. Esi menɔ srɔ̃nye gbɔ esime wonɔ agbagba dzem be woakpe ɖe eŋu ne wòagagbɔ agbe le esime eƒe dzi ƒe dɔwɔwɔ tɔ te megbe eye wonɔ atike bubuwo hã wɔm nɛ ta la, alesi wogbenae be menye nyateƒee wònye be amea ku o la medzɔ ɖe dzinye o. Gake wɔnavɔleameŋu ƒe seselelãme sesẽ aɖe ƒo ɖe dzinye, abe alesi makpɔ ʋu le abu gã aɖe nu wòayina ʋe me dze ge gake nyemate ŋu awɔ naneke le eŋu o ene.”\nEfa avia? “Ẽ, mefae, vevietɔ ne mexlẽ fafanamegbalẽ alafa geɖe siwo mexɔ. Ne mexlẽ ɖesiaɖe la, mefaa avi. Ekpena ɖe ŋunye be manɔ te ɖe ŋkekea ƒe akpa susɔea nu. Gake esi wobiam zi gbɔ zi geɖe be aleke nye nye seselelãme hã la, naneke mete ŋu lé avum o. Edze kɔte be nye nu wɔ nublanui ŋutɔ.”\nNukae kpe ɖe Eunice ŋu be wòte ŋu to eƒe nuxaxa la me do? Egblɔ be: “Esi nye ŋutɔ nyemenɔ nyanyam o la, mewɔ nyametsotso be mayi nye agbea dzi. Gake nusi gale fu ɖem nam kokokoe nye ne meɖo ŋku alesi srɔ̃nye si lɔ̃a agbe vevie la meli ase vivi na enɔnɔ o la dzi.”\n“Mègana Ame Bubuwo Naɖo Nu . . . O”\nAgbalẽ si nye Leavetaking—When and How to Say Goodbye ŋlɔlawo ɖo aɖaŋu be: “Mègana ame bubuwo naɖo nu na wò alo alesi wòle be nàse le ɖokuiwò me na wò o. Alesi amesiame xaa nui to vovo na ame bubu ɖesiaɖe tɔ. Ame aɖewo asusu be èle nu xam akpa alo mèle nu xam tututu o—eye woagblɔe na wò hã be nenemae yewosusu. Tsɔe ke wo eye nàɖe susu ɖa le edzi. Ne èbe yeanɔ agbe ɖe alesi ame bubuwo alo amesiwo dome nèle dii nu kokoko la, ahe alesi wò seselelãmewo nahaya la ɖe megbe.”\nEnye nyateƒe be ame vovovowo kpɔa woƒe nuxaxa gbɔ le mɔ vovovo nu. Menye ɖe míele gbɔgblɔm be nuxaxamɔnu aɖe nyo wu bubu o. Gake afɔku doa tso eme ne wotɔ te nusianu wɔwɔ, eye amesi dzi nya dzɔ ɖo la megate ŋu nɔa agbe ɖe alesi nɔnɔmea le nu o. Ne edzɔ alea la, ekema ahiã be xɔlɔ̃ siwo sea veve ɖe ame ti nakpe ɖe eŋu. Biblia gblɔ be: “Xɔlɔ̃ [vavãtɔ] lɔ̃a ame ɣesiaɣi, eye wòtrɔna dzɔa ame nɔvi le hiã me.” Eyata mègavɔ̃ na kpekpeɖeŋu biabia, nuƒoƒo, kple avifafa o.—Lododowo 17:17.\nNe ku dzɔ ɖe ame dzi la, esɔ be woaxa nu, eye menye nu gbegblẽ be ame bubuwo nakpɔe be èle nu xam o. Gake nyabiabia bubuwo gahiã ŋuɖoɖo: ‘Aleke mawɔ anɔ te ɖe nye nuxaxa la nu? Ðe wòsɔ be mabu fɔ ɖokuinye eye makpɔ dzikua? Aleke mawɔ nusiawo nafa nam? Nukae akpe ɖe ŋunye be mado dzi ne ame ku nam kple le nuxaxa me?’ Akpa si kplɔe ɖo aɖo biabia mawo kple bubuwo hã ŋu.\n^ mm. 8 Le kpɔɖeŋu me, Yorubatɔ siwo le Nigeria la xɔ edzi se be luʋɔ gagbugbɔ dzɔna. Eyata ne nyɔnu aɖe ƒe vi ku la, woxaa nu vevie gake ɣeyiɣi kpui aɖe koe woxanɛ, elabena abe alesi Yoruba lododo aɖe gblɔe ene la: “Tsia ye ƒu gbe. Menye trea ye gbã o.” Yorubatɔwo ƒe nyagbɔgblɔ sia fia be tsikutre la si nye vinɔa agate ŋu adzi vi bubu ɖe eteƒe—ɖewohĩ amesi ku lae agagbugbɔ adzɔ. Yehowa Ðasefowo mewɔa kɔnu siwo wotu ɖe aʋatsodzixɔse siwo tso luʋɔ makumaku kple gbugbɔgadzɔ ƒe aʋatsonufiafiawo me, si dzi Biblia meda asi ɖo o la ƒe ɖeke o.—Nyagblɔla 9:5, 10; Xezekiel 18:4, 20.\nAleke afisi wole ƒe kɔnuwo ate ŋu akpɔ ŋusẽ ɖe ame aɖewo ƒe nuxaxa dzii?\nAmesiwo xa nu wokpɔ le dutoƒo ƒe kpɔɖeŋu kawoe míakpɔ le Biblia me?\nAleke ame aɖewo wɔ nu ɖe woƒe lɔlɔ̃tɔ ƒe ku ŋui? Aleke nèwɔ nui le nɔnɔme siawo tɔgbe me?\nNukae wɔe be ame srɔ̃ ƒe ku nye nudzɔdzɔ ƒomevi bubu kura?\nNɔnɔme vovovo kawoe yia edzi le nuxaxa me? Ðe wònye nu gbegblẽ be woaxa nua?\nNuxaxa ƒomevi vovovo siwo me wotona dometɔ aɖewo ɖe? (Kpɔ axa 9 ƒe aɖaka la.)\nNɔnɔme tɔxɛ kawoe kpɔa ŋusẽ ɖe dzilawo dzi ne wo vi vidzĩ ku kpata? (Kpɔ axa 12 ƒe aɖaka la.)\nAleke fugbegblẽ alo vi ƒe kuku ɖe ame ŋu kpɔa ŋusẽ ɖe vidadawo ƒe seselelãme dzii? (Kpɔ axa 10 ƒe aɖaka la.)\nNɔnɔme Vovovo Siwo me Wotona le Nuxaxa Me\nNe míegblɔ be ‘wotoa nɔnɔme vovovo me’ la, mefia be nuxaxa ƒe ɖoɖo alo mɔnu aɖe li koŋ o. Nusiwo dzɔna ne wole nu xam la ate ŋu ade nu wo nɔewo me eye woƒe didime ate ŋu ato vovo, le alesi amesiame ƒe nɔnɔme le nu. Menye nusiwo dzɔna katãe míeŋlɔ ɖe afisia o. Woate ŋu awɔ nu bubuwo hã. Nusiwo gbɔna la nye nɔnɔme siwo me woate ŋu ato la dometɔ aɖewo.\nNɔnɔme gbãtɔwo: Dzikatsoƒoename le esese zi gbãtɔ me; edzimaxɔmaxɔse, gbegbe be amea meku o; tɔtɔ le ame ɖokui me; fɔɖiɖi ƒe seselelãmewo; dziku.\nNe nuxaxa nu sẽ la, nɔnɔme siwo dzena ate ŋu anye: Nuŋɔŋlɔbe kple alɔ̃madɔmadɔ; ɖeɖiteameŋu vevie; ame ƒe nɔnɔme ƒe tɔtrɔ zi ɖeka; nuŋububu kple tamebubu masɔmasɔ; avifafa edziedzi; alesi woɖua nui ƒe tɔtrɔ; dzesi vovovo siwo afia be ame ƒe lãme mele kɔkɔm o; ɖekematsɔleme; dɔmanyawɔname; nusiwo meli o kpɔkpɔ—awɔ abe ɖe ame kukua li si wole eƒe gbe sem alo wole ekpɔm ene; le ɖeviwo ƒe ku me la, dzikukpɔkpɔ ɖe ame srɔ̃ ŋu susumanɔmee.\nEƒe kakaɖemeɣi: Blanuiléle si ŋu ŋkuɖoɖo amea dzi kpe ɖo; ŋkuɖoɖo amea ƒe nuwɔna dodzidzɔnamewo dzi, ɣeaɖewoɣi eƒe nu ɖikokoename aɖewo hã gena ɖe eme.\nFugbegblẽ Kple Vi ƒe Kuku ɖe Ame Ŋu—Nuxaxa Wònyena na Vidadawo\nTogbɔ be vi bubuwo nɔ Monna si hã la, enɔ mɔ kpɔm na via si wòagadzi la vevie. Do ŋgɔ na eƒe dzidzi gɔ̃ hã la, enye ‘vidzĩ si wòfena kple, si wòƒoa nu na, eye wòkua eƒe drɔ̃e.’\nÐekawɔwɔ ƒe kadodo si nɔ vidada kple via nɔdɔmee dome la me sẽ. Egblɔ yi edzi be: “Rachel Anne nye vidzĩ si tua afɔ agbalẽ le nye ƒodo dzi ƒua anyi, eye ena menɔa ŋu le zã me. Megaɖoa ŋku ŋkeke gbãtɔ siwo me wòtua afɔm, abe alesi woaka asi ame ŋu lɔlɔ̃tɔe ene dzi. Ɣesiaɣi si wòʋã la, lɔlɔ̃ sia yɔa menye. Menyae nyuie ale gbegbe be ne ele veve sem, alo ne edze dɔ la, menyana.”\nMonna yi eƒe nya la dzi be: “Ðɔkta la mexɔ dzinye se o vaseɖe esi wòtsi megbe akpa. Egblɔ nam be magatsi dzi o. Megblɔ nɛ be mexɔ se be eku. Ðeko wòtrɔ to eme sesĩe zi ɖeka. Eƒe ŋufɔke la, eku.”\nMenye Monna ɖeɖeko dzie nusia tɔgbe dzɔ ɖo o. Friedman kple Gradstein gblɔ le woƒe agbalẽ si nye Surviving Pregnancy Loss me be nyɔnu siwo ade miliɔn ɖeka le United States ɖeɖe ƒe fu gblẽna ƒe sia ƒe. Gake nyɔnu siwo tɔ gblẽna le xexeame katã la ƒe xexlẽme sɔ gbɔ wu sã.\nZi geɖe la, amewo mekpɔnɛ dzea sii be fugbegblẽ alo vi ƒe kuku ɖe dɔme nyea nublanuinya si dzɔna ɖe nyɔnuwo dzi si dzi woɖoa ŋkui—ɖewohĩ le woƒe agbemeŋkekewo katã me o. Le kpɔɖeŋu me, Veronica si zu nyɔnu tsitsi fifia la ɖoa ŋku fu siwo gblẽ nɛ la dzi, vevietɔ eƒe fu si nɔ agbe va ɖo dzinu asiekelia me hafi va ku ɖe eŋu si ƒe kpekpeme nye kilo 6 le edziɣi la dzi. Eku ɖe dɔme nɛ le kwasiɖa eve mamleawo me. Egblɔ be: “Vi si ku dzidzi nye nublanuinya si wua gbɔgblɔ na dadaa.”\nMenye ɣesiaɣie wosea alesi vidada siawo siwo tsi yaa la sena le wo ɖokui me la me o, nyɔnu bubuwo gɔ̃ hã mesea eme o. Nyɔnu aɖe si fu gblẽ na la ŋlɔ be: “Nusi mesrɔ̃ to vevesese gãtɔ kekeake mee nye be hafi nusia nadzɔ ɖe dzinye la, nyemenya nusi me mía tɔwo tona o. Tsã la, nyemesea veve ɖe wo ti o eye nyemenyaa nusi me wotona o, abe alesi mekpɔe be amewo ƒe nɔnɔme le ɖe nye hã ŋunye ene.”\nNu bubu si ɖea fu na vidada si vi ku na lae nye be ɖevia ƒe ku mave ye srɔ̃ abe ye ene o. Nyɔnu aɖe gblɔe ale: “Nye lãme fa ɖe srɔ̃nye ŋu kura ɣemaɣi. Le eya gome la, ɖeko wòwɔ abe ɖe nyemefɔ fu aɖeke o ene. Menya nuxaxa si me tom menɔ o. Esea veve ɖe nye vɔvɔ̃wo nu gake menye ɖe nye nuxaxa ya nu o.”\nÐewohĩ alea wòle le srɔ̃ŋutsuwo gome—ŋutilã me kple seselelãme ƒe ɖekawɔwɔkadodo si le fugboea kple srɔ̃a funɔa dome mele wo dome o. Gake ŋutsua hã bunɛ be nu vevi aɖe bu na ye. Eye ele vevie be srɔ̃ŋutsua kple srɔ̃anyɔnu nanyae be yewo ame eveae le vevea sem, togbɔ be yewosenɛ le mɔ siwo to vovo nu hã. Ele be woase veve kple wo nɔewo. Ne ŋutsua tsyɔ nu edzi la, nyɔnua asusu be ɖe mele evem o. Eyata mifa avi ɖekae, migblɔ miaƒe susu na mia nɔewo, eye miakpla asi kɔ na mia nɔewo. Miɖee fia be yewohiã yewo nɔewo fifia wu tsã. Ẽ, srɔ̃ŋutsuwo, miɖe miaƒe vevesese ɖe mia srɔ̃nyɔnuwo ti fia.\nVidzĩ ƒe Kuku Kpata—Alesi Nàwɔ Adze Ŋgɔ Eƒe Nuxaxa\nVidzĩ ƒe kuku kpata nye nublanuinya gã aɖe. Gbeɖeka ko vidzĩ si wɔ abe ɖe wòle sesĩe eye naneke mele ewɔm o ene la magafɔ o. Enyea nudzɔdzɔ si womele mɔ kpɔm na kura o, elabena amekae asusu be vidzĩ alo ɖevi aku do ŋgɔ na edzilawo? Vidzĩ si dadaa lɔ̃na kakaka va zu nusi do nuxaxa nɛ vevie zi ɖeka.\nFɔɖiɖi ƒe seselelãmewo va nɔa gegem ɖe ame ƒe susu me. Awɔ na dzilawo be yewo gbɔe vidzĩa ƒe ku tso, abe ɖe womelé be nɛ o ene. Wobiaa wo ɖokui se be, ‘Anye ne nukae wòle be míawɔ atsɔ xe mɔ ɖe enu hafi?’ * Le nudzɔdzɔ aɖewo me la, ŋutsua ate ŋu abu fɔ srɔ̃a le manyamanya me, togbɔ be mekpɔ naneke si tae wòle be wòabu fɔe o hã. Esi ŋutsua yina ɖe dɔ me la, ɖevia nɔ agbe eye naneke menɔ ewɔm o. Esi wògbɔ tso dɔ me la, vidzĩa ku ɖe aba dzi! Nuka wɔm srɔ̃a nɔ? Afikae wònɔ ɣemaɣi? Ele be woakpɔ nyabiabia ɖefuname siawo gbɔ bene womagagblẽ nu le srɔ̃ɖeɖea ŋu o.\nNuɖiɖeamewo kple nusiwo womate ŋu anya do ŋgɔ o gbɔe dzɔgbevɔ̃ea tso. Biblia gblɔ be: “Megakpɔ le ɣea te be, duƒuƒu mele afɔ ɖablae me o, aʋawɔwɔ mele kalẽ me o, nuɖuɖukpɔkpɔ mele nunya me o, kesinɔnu mele ayedzedze me o, eye ŋudzedzekpɔkpɔ mele nugɔmesese me o, ke boŋ azãgbe kple nuɖiɖeame li na wo katã.”—Nyagblɔla 9:11.\nNukae ame bubuwo ate ŋu awɔ atsɔ akpe ɖe ƒome si ƒe vidzĩ ku la ŋu? Vidada aɖe si ƒe vidzĩ ku la ɖo eŋu be: “Mía xɔlɔ̃ aɖe va dzra aƒea me ɖo si nyemegblɔ nya aɖeke nɛ hafi o. Ame bubuwo ɖa nu na mí. Nusi ame bubuwo wɔ koe nye be wokpla asi kɔ nam—womegblɔ nya aɖeke tsɔ wu asikpakplakɔa ko o. Nyemedi be manɔ nu ƒom le eŋu o. Nyemedi be manɔ nusi dzɔm la gblɔm aganɔ egbugbɔ gblɔm o. Nyemedi be ame aɖeke nava nɔ gbe biamem abe ɖe wòle be mawɔ nane hafi megbe ewɔwɔ ene o. Nyee dzii; ne ɖe nane li si mawɔ la, anye ne mewɔ nusianu si mate ŋui tsɔ xɔ vinyea ɖe agbe hafi.”\n^ mm. 61 Vidzĩwo ƒe kuku kpata si dzɔna edziedzi tso vidzĩawo ƒe ɣleti ɖeka xɔxɔ vaseɖe ɣleti ade xɔxɔ me la nye nya si wozãna ne vidzĩ si li sesĩe la ku kpata eye womete ŋu nya nusi gbɔ koŋ kua tso o. Le ɖewo gome la, wosusui be ne wona ɖevia dze ŋe alo wòmlɔ axadzi la, anye ne vidzĩa maku hafi o gake mele be woatsɔe amlɔ anyi eƒe ŋkume natsyɔ anyi o. Gake vi tsɔtsɔ mlɔ anyii ƒe nɔnɔme aɖeke mate ŋu axe mɔ na vidzĩwo ƒe kuku kpata ɖesiaɖe o.


Yesaya 21 | Biblia Le Internet Dzi | Xexe Yeye Gɔmeɖeɖe\nNya ɖe gbegbe si le ƒuta la ŋu (1-10)\nŊudzɔnɔnɔ le gbetakpɔxɔ dzi (8)\n“Babilon mu!” (9)\nNya ɖe Duma kple gbegbenyigba ŋu (11-17)\n“Dzɔla, zã va yi vɔa?” (11)\n21 Nya ɖe gbegbe si le ƒuta la ŋu:*+ Egbɔna abe ahom si tu tso anyiehe ene,Tso gbegbe, tso anyigba dziŋɔ aɖe dzi.+ 2 Woɖe ŋutega dziŋɔ aɖe fiam: Ametatrɔla le ame ta trɔm,Eye nugblẽla le nu gblẽm. Elam, ho yi! Media, ɖe to ɖee!+ Matsi hũɖeɖe siwo katã wòhe vɛ la nu.+ 3 Eya ta metɔtɔ vevie.*+ Mele veve semAbe nyɔnu funɔ si le ku lém ene. Metɔtɔ ale gbegbe be nyemegale nu sem o;Dzidzi ƒom ale gbegbe be nyemegale nu kpɔm o. 4 Nye dzi ʋuʋu; ŋɔdzi na nye lãme le ƒoƒom kpakpakpa. Fiẽ si mekpɔa mɔ na vevie la zu ŋɔdzi nam. 5 Miɖo kplɔ̃, miɖo zikpuiawo! Miɖu nu miano nu!+ Mi amegãwo, mitso, misi ami na akpoxɔnu! 6 Elabena ale Yehowa gblɔ nam ye nye esi: “Yi nàɖo gbetakpɔla, ne nàna wòagblɔ nu si wòkpɔ.” 7 Ekpɔ aʋatasiaɖam si hem sɔ eve le,Aʋatasiaɖam si hem tedziwo le,Aʋatasiaɖam si hem kposɔwo le. Eɖo ŋku anyi heƒu to anyi vevie. 8 Eye wòɖe gbe abe dzata ene be: “Oo Yehowa, metɔ ɖe gbetakpɔxɔ la dzi ɖaa le ŋkeke me,Eye mele nye dzɔƒe zã sia zã.+ 9 Kpɔ nu si gbɔna ɖa: Ŋutsuwo le aʋatasiaɖam si hem sɔ eve le la me!”+ Eye wòdo ɣli gblɔ be: “Emu loo! Babilon mu!+ Egbã eƒe mawuwo ƒe legbawo katã ƒu anyi!”+ 10 Oo, nye ame siwo woƒo,Nye nuku tso nye nukuƒoƒe,*+Megblɔ nya si mese tso aʋakɔwo ƒe Yehowa, Israel ƒe Mawu gbɔ la na mi. 11 Nya ɖe Duma* ŋu: Ame aɖe do ɣli le yɔyem tso Seir be:+ “Dzɔla, zã va yi vɔa? Dzɔla, zã va yi vɔa?” 12 Dzɔla la ɖo eŋu be: “Ŋu le keke ge, eye zã agado. Ne miedi be yewoabia la, mibia. Migava faa!” 13 Nya ɖe tagba ŋu: Oo, mi Dedan mɔzɔhawo,+Miatsi ave me adɔ le tagba. 14 Mitsɔ tsi yi ɖakpe tsikɔwuitɔ.Oo, Tema-nyigba dzi tɔwo,+Mitsɔ nuɖuɖu yi ɖakpe ame si le sisim. 15 Elabena yi nue wosi le, yi si woɖe le aku me,Dati si me wovu, kple aʋa la ƒe nyanyra nue wosi le. 16 Elabena ale Yehowa gblɔ nam ye nye esi: “Le ƒe ɖeka me tututu, abe apadɔwɔla ƒe ƒe ene* la, Kedar ƒe ŋutikɔkɔe+ la katã nu ayi. 17 Kedar ƒe aʋawɔla, aŋutrɔdala susɔeawo, azu ʋɛ, elabena Yehowa, Israel ƒe Mawu, ye gblɔe.”\n^ Ðewohĩ efia nuto si me blema Babilon nɔ tsã.\n^ Egɔmeɖeɖe tẽe, “ali tsom.”\n^ Egɔmeɖeɖe tẽe, “Nye nukuƒoƒevi.”\n^ Egɔmee nye, “Ðoɖoezizi.”\n^ Alo, “abe ale si apadɔwɔla bua ƒee ene.”


Wokplɔ Sri Lanka Kpovitɔwo Kple Buddhatɔ Zazɛ̃nyahelawo Yi Ʋɔnui\nGBE BUBU Afrikaans Albanian Armenian China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kinyarwanda Korean Lithuanian Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Turkish Ukrainian Vietnamese Xhosa Yoruba Zulu\nAUGUST (DASIAMIME) 21, 2015\nSri Lanka Dziɖuɖumegãwo Tso Be Yewoakpɔ Mawusubɔsubɔ Ƒe Ablɔɖe Ta\nSri Lanka ʋɔnudrɔ̃ƒe kɔkɔwo lɔ̃ be yewoagbugbɔ ŋku alé ɖe ŋutasẽnu siwo subɔsubɔhawo ƒe zazɛ̃nyahelawo wɔ ɖe Yehowa Ðasefowo ŋuti la ŋu. Tso ƒe 2013 me la, Buddhatɔ saɖeagaxɔmenɔlawo dzea Ðasefoawo dzi, wodoa ŋɔdzi na wo eye wodoa vlo wo. Esi kpovitɔwo mehea to na nu gbegblẽ wɔla siawo o ta la, woyi edzi nɔ ŋuta sẽm le Yehowa Ðasefowo kple subɔsubɔha sue bubuwo me tɔwo ŋu, eye esia de dzi ƒo na zazɛ̃nyahelawo be woayi woƒe ŋutasẽnuwɔnawo dzi.\nAle Si Nyawo Yi Ʋuu Va Ðo Ʋɔnudrɔ̃ƒe Kɔkɔtɔ\nLe March (Tedoxe) 1, 2014 dzi la, nyɔnu Yehowa Ðasefo eve aɖewo nɔ nu ƒom tso woƒe mawudzixɔsewo ŋu na woƒe nutoa me tɔwo le Talawa (Dziehe-Titina Nuto me). Woɖe mɔ ɖe gbeƒãɖeɖe na ame bubuwo ŋu le se nu le Sri Lanka. Buddhatɔ saɖeagaxɔmenɔla eve aɖewo tso wo nu alakpatɔe na kpovitɔwo be “wole amewo dzi zim be woado le woƒe subɔsubɔha me.” Kpovitɔawo lé nyɔnu eve siawo yi woƒe dɔwɔƒe eye kpovitɔawo kple nunɔlaawo do vlo wo le afi ma gaƒoƒo geɖe. Kpovitɔawo metsɔ nya ɖe nyɔnuawo ŋu be wowɔ nu gbegblẽ o, gake wozi wo ɖi ŋu ke hafi woɖe asi le wo ŋu.\nNu bubu aɖe hã gadzɔ le October (Kele) 29, 2014 dzi le Walasmulla (Anyiehenuto me). Kpovitɔwo lé nyɔnu ene (siwo dze le fotoa me) tu, ŋkeke si kplɔe ɖo hafi woɖe asi le wo ŋu, eye wotsɔ nya ɖe wo ŋu be wonye nu vlo wɔlawo. Togbɔ be womewɔ nu vevi wo o hã la, wodzu wo gaƒoƒo geɖe.\nLe nudzɔdzɔ eveawo siaa me la, Ðasefoawo tsɔ nya ɖe kpovitɔwo ŋu eye wotsɔ nyaawo yi Sri Lanka Ʋɔnudrɔ̃ƒe Kɔkɔtɔ hã. Ʋɔnudrɔ̃ƒe Kɔkɔtɔ lɔ̃ be yeadrɔ̃ nya la. Nyɔnu siwo ŋu wowɔ nuawo ɖo le Talawa la gblɔ be: “Edzɔ dzi na mí ŋutɔ be Ʋɔnudrɔ̃ƒe Kɔkɔtɔa lɔ̃ be yeadrɔ̃ nya la. Ena míete kaka ɖe Sri Lanka ʋɔnudrɔ̃ƒewo dzi.” Esi wonɔ anyi ɖe nyaa ŋu zi gbãtɔ le May (Damɛ) 29, 2015 dzi la, Ʋɔnudrɔ̃la Sisira de Abrew gblɔ be Ðasefowo “nye ame fatuwo” eye woƒe mawusubɔsubɔgbalẽ siwo womana la “metsi tsitre ɖe Buddha-ha la ŋu o.” Wotso nya me be woadrɔ̃ nya eve siawo le ƒea ƒe nuwuwu lɔƒo.\nNyagbugbɔdrɔ̃ƒe Bu Fɔ Kpovitɔwo Le Esi Womekpɔa Ðasefoawo Ta O Ta\nLe woƒe fiadu Colombo me la, Yehowa Ðasefowo tsɔ nya ɖe kpovitɔwo ŋu le Nyagbugbɔdrɔ̃ƒe ku ɖe nudzɔdzɔ 11 aɖewo siwo me kpovitɔwo mewɔ naneke tsɔ kpɔ Yehowa Ðasefowo ta o ŋu. Le nudzɔdzɔ siawo dometɔ ɖeka me la, Buddhatɔ saɖeagaxɔmenɔla aɖe ƒo aƒetɔ Niroshan Silva eye wòkplɔe akpasesẽtɔe yi kpovitɔwo ƒe dɔwɔƒe hetso enu. Ke hã, le esi kpovitɔwo nakpɔ aƒetɔ Silva ta teƒe la, ɖeko woawo ŋutɔ gawɔ fui boŋ.\nAƒetɔ Silva gblɔ be, “Mímele biabiam be woawɔ nu ɖe mía ŋu etɔxɛe le Sri Lanka o, ɖeko míele biabiam be woadrɔ̃ ʋɔnu dzɔdzɔe eye woakpɔ mawusubɔsubɔhawo katã ƒe mawusubɔsubɔ ƒe ablɔɖe si nye gomenɔamesi vevi aɖe la ta.” Ʋɔnudrɔ̃ƒea lɔ̃ be yeadrɔ̃ nya la.\nŊgɔyiyi Si Wowɔ Nyitsɔ Laa\nSri Lanka dziɖuɖua lɔ̃ ɖe edzi be woɖe ŋku tɔ mawusubɔsubɔha aɖewo me tɔwo eye wòdo ŋugbe be “yewoadze agbagba geɖe wu akpɔ mawusubɔsubɔ ƒe ablɔɖe ta.” Yehowa Ðasefowo bu dziɖuɖua ƒe nyagbɔgblɔ sia be enye ŋgɔyiyi nyui aɖe.\nAƒetɔ J. C. Weliamuna, si nye amegbetɔ ƒe gomenɔamesi veviwo ta ʋlila gã aɖe si ʋlia Yehowa Ðasefowo ta la gblɔ be: “Ƒe geɖewoe nye esia woɖe mɔ ɖe subɔsubɔha vovovowo ŋu le Sri Lanka, eye ŋutifafa nɔ subɔsubɔha siawo katã dome va se ɖe nyitsɔ laa. Ame aɖewo gblẽ ŋutifafa sia me esi wodoa ŋɔdzi na Yehowa Ðasefowo kple subɔsubɔha sue bubuwo me tɔwo hewɔa ŋutasẽnuwo ɖe wo ŋu, eye esiawo katã wɔwɔ nye afɔtutu gomenɔamesi siwo ŋu dukplɔsea ɖe mɔ ɖo, eye wònye dukplɔsea dzi dada. Mele be dziɖuɖumegãwo naxɔ aʋatsonya siwo wotsɔ tsoa Ðasefoawo ŋu la dzi se o, ke boŋ ele be woaku nyawo gɔme nyuie.”\nÐasefoawo le mɔ kpɔm be ʋɔnudrɔ̃ƒewo akpɔ gomenɔamesi vevi si nye be woakpɔ gome le mawusubɔsubɔdɔwo me le ŋutifafa me la ta. Wole mɔ kpɔm hã be dziɖuɖua ana be se nakplɔ amewo eye wòakpɔ gomenɔamesi vevi si ŋu dukplɔsea ɖe mɔ ɖo la ta.\nKpovitɔwo Kpɔ Yehowa Ðasefowo Ƒe Takpekpe Gã Aɖe Ta\nEsi Yehowa Ðasefowo bia be woaɖe mɔ na yewo yewoawɔ nutome gã takpekpe aɖe le Sri Lanka ƒe fiadu Colombo me le August (Dasiamime) 2014 dzi la, metrɔ na kpovitɔwo nyuie be yewoaɖe mɔ ɖe takpekpe gã ma tɔgbi wɔwɔ ŋu o. Wonɔ vɔvɔ̃m ɖe Ðasefoawo ƒe dedienɔnɔ ta, elabe Buddhatɔ zazɛ̃nyahela aɖewo gblẽ Yehowa Ðasefowo ƒe kpekpewo me hegblẽ woƒe tadeaguƒewo dome va yi.\nKe hã, kpovitɔwo ɖe mɔ na wo be woawɔ takpekpe la, eye wona kpovitɔ 70 va dzɔ Sugathadasa Kamedefefewɔƒe si wɔnaa yi edzi le la ŋu togbɔ be yame ƒe nɔnɔme mede ame dzi ɣemaɣi o hã. Ame 6,376 aɖewo kpɔ gome le wɔnaa me le tomefafa me. Ame 2,692 bubuwo hã kpɔ gome le wɔna ma ke me le Jaffna le tomefafa me. Ale wɔ wɔnaa teƒe valawo katã ƒe agbɔsɔsɔ nye 9,068. Yehowa Ðasefowo le mɔ kpɔm be yewoawɔ yewoƒe nutome gã takpekpewo le ƒe 2015 ƒe dzomeŋɔli me le tomefafa me alea ke.\nƑe 2014 nutome gã takpekpe le Colombo


Toɖoɖo Wò Dzitsinya\nGbetakpɔxɔ—Tata Si Míesrɔ̃na | October 15, 2007\nGBE BUBU Amerika Tokunɔgbe Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Romanian Russia Tokunɔgbe Sepedi Setswana Shona Silozi Slovak Slovenian Swahili Tsonga Turkish Ukrainian Urdu\n“Nuwo katã le dzadzɛ na ame dzadzɛwo; ke ame ƒoɖiwo kple dzimaxɔsetɔwo la, naneke mele dzadzɛ na wo o.” —TITO 1:15.\n1. Akpa kae Paulo wɔ le hame siwo nɔ Kreta ƒe nyawo me?\nESIME apostolo Paulo wu eƒe dutanyanyuigbɔgblɔ mɔzɔzɔ etɔ̃awo nu megbe la, wolée eye mlɔeba woɖoe ɖo ɖe Roma, afi si wodee ga le ƒe eve. Nu kae wòwɔ esi woɖe asi le eŋu? Le asiɖeɖe le eŋu megbe kpuie la, woa kple Tito woyi Kreta ƒukpo la dzi, eye emegbe Paulo ŋlɔ ɖo ɖee bena: “Megblẽ wò ɖe Kreta, bena naɖo nusiwo susɔ la teƒeteƒe, eye naɖo hamemegãwo.” (Tito 1:5) Dɔ sia wɔwɔ bia be Tito nawɔ nu kple ame siwo ƒe dzitsinyawo ƒe dɔwɔwɔ le vovovo.\n2. Kuxi kawoe wònɔ na Tito be wòakpe akɔ kple le Kreta ƒukpoa dzii?\n2 Paulo ɖo aɖaŋu na Tito ku ɖe nudidi siwo gbɔ wòle be hamemetsitsiwo naɖo la ŋu, eye wògblɔ nɛ be, “tosẽla geɖewo kple nya dzodzro gblɔlawo kple ameblelawo li.” Ame siawo “trɔ ƒome blibo geɖewo ƒe tame hele nu dzodzrowo fiam.” Enɔ na Tito be wòaka “mo na wo vevie.” (Tito 1:10-14; Timoteo I, 4:7) Paulo gblɔ be woƒe tame kple woƒe dzitsinya “ƒo ɖi,” ezã nya aɖe si fia ale si nu ɖina ɖe nu me, abe ale si yombo ate ŋu aɖi ɖe awu nyui aɖe mee ene. (Tito 1:15) Ame mawo dometɔ aɖewo anya nye Yudatɔwo, elabena ‘wolé aʋatsotso la me ɖe asi.’ Egbea ame siwo si nukpɔsusu ma tututu le megale nu gblẽm le hameawo me ya o, gake míate ŋu asrɔ̃ nu geɖe tso dzitsinya ŋu le aɖaŋu si Paulo ɖo na Tito la me.\nAme Siwo Ƒe Dzitsinya Ƒo Ði\n3. Nu kae Paulo ŋlɔ na Tito ku ɖe dzitsinya ŋu?\n3 De dzesi nya si gblɔm Paulo nɔ hafi ƒo nu tso dzitsinya ŋu. “Nuwo katã le dzadzɛ na ame dzadzɛwo; ke ame ƒoɖiwo kple dzimaxɔsetɔwo la, naneke mele dzadzɛ na wo o, ke boŋ woƒe tame kple woƒe dzitsinya siaa ƒo ɖi. Woʋua eme bena, yewonya Mawu, ke wotsɔ woƒe nuwɔnawo gbe nu le egbɔ.” Edze ƒãa be ehiã be ame siwo nɔ anyi ɣemaɣi la dometɔ aɖewo nawɔ asitɔtrɔ “bene woanɔ blibo le xɔse me.” (Tito 1:13, 15, 16) Vovototodede nu siwo le dzadzɛ kple esiwo mele dzadzɛ o dome nye kuxi na wo, eye esia ku ɖe woƒe dzitsinya ƒe dɔwɔwɔ ŋu.\n4, 5. Nɔnɔme gbegblẽ kae nɔ ame aɖewo si le hameawo me, eye ŋusẽ kae esia kpɔ ɖe wo dzi?\n4 Ƒe ewo aɖewo do ŋgɔ la, Kristotɔwo ƒe dziɖuha la tso nya me be aʋatsotso meganye nu si hiã hafi woanye tadeagula vavã o, eye wona hamewo nya nyametsotso ma. (Dɔwɔwɔwo 15:1, 2, 19-29) Ke hã, Kretatɔ aɖewo gakpɔtɔ ‘lé aʋatsotso la me ɖe asi.’ Wotsi tsitre ɖe dziɖuha la ƒe nyametsotsoa ŋu gaglã, eye wonɔ “nu dzodzrowo fiam.” (Tito 1:10, 11) Woanya tsɔ susu totrowo anɔ ɖoɖo siwo nɔ Sea me ku ɖe nuɖuɖu kple dzadzɛnyenye ƒe kɔnuwo ŋu la ta ʋlim. Woanya nɔ ami ɖem ɖe nu siwo Sea gblɔ la, abe ale si ame siwo do ŋgɔ na wo siwo nɔ anyi le Yesu ƒe ŋkekea me la wɔe ene ahanɔ Yudatɔwo ƒe gliwo kple amegbetɔwo ƒe sededewo ta ʋlim.—Marko 7:2, 3, 5, 15; Timoteo I, 4:3.\n5 Nuŋububu alea kpɔ ŋusẽ gbegblẽ ɖe woƒe nyametsotso kple woƒe agbe nyui nɔnɔ ŋutete, si nye woƒe dzitsinya la dzi. Paulo ŋlɔ bena: “Ame ƒoɖiwo kple dzimaxɔsetɔwo la, naneke mele dzadzɛ na wo o.” Woƒe dzitsinya tɔtɔ ale gbegbe be meganaa mɔfiame si ŋu kakaɖedzi le wo le woƒe nuwɔnawo kple nyametsotsowo ŋu o. Gawu la, wodrɔ̃a ʋɔnu wo hati Kristotɔwo le nu siwo nye ame ŋutɔ ƒe nyawo la me, nya siwo me nyametsotso si Kristotɔ eve awɔ ato vovo tso wo nɔewo tɔ gbɔ la ŋu. Le go sia me la, Kretatɔ mawo bua nanewo be wonye nu makɔmakɔwo, evɔ le nyateƒe me la, womenye nu makɔmakɔwo o. (Romatɔwo 14:17; Kolosetɔwo 2:16) Togbɔ be woʋua eme be yewonya Mawu hã la, woƒe nuwɔnawo ɖenɛ fiana be womenyae o.—Tito 1:16.\n“Nuwo Katã Le Dzadzɛ Na Ame Dzadzɛwo”\n6. Ame eve ƒomevi kawo ŋue Paulo ƒo nu tsoe?\n6 Aleke nu si Paulo ŋlɔ ɖo ɖe Tito la aɖe vi na míi? Enyo, de ŋugble tso vovototo si dze le nyagbɔgblɔ sia me ŋu kpɔ: “Nuwo katã le dzadzɛ na ame dzadzɛwo; ke ame ƒoɖiwo kple dzimaxɔsetɔwo la, naneke mele dzadzɛ na wo o, ke boŋ woƒe tame kple woƒe dzitsinya siaa ƒo ɖi.” (Tito 1:15) Kakaɖedzitɔe la, menye ɖe Paulo nɔ gbɔgblɔm be nuwo katã le dzadzɛ na Kristotɔ si le dzadzɛ le agbenɔnɔ gome eye woɖe mɔ ɖe wo ŋu nɛ o. Míate ŋu aka ɖe esia dzi, elabena Paulo na wòdze kɔte le lɛta bubu aɖe si wòŋlɔ me be matrewɔlawo, trɔ̃subɔlawo, afakalawo, kple nu gbegblẽ wɔla bubuwo “manyi mawufiaɖuƒe la ƒe dome o.” (Galatiatɔwo 5:19-21) Eya ta ele be míaƒo nya ta be Paulo nɔ nu ƒom tso ame eve ƒomevi siwo li ŋu, ame siwo le dzadzɛ le agbenɔnɔ kple gbɔgbɔ me kpakple ame siwo mele dzadzɛ le nu siawo me o.\n7. Nu ka ŋue Hebritɔwo 13:4 ƒo nu tsi tsitre ɖo, gake nyabiase kae ate ŋu afɔ ɖe te?\n7 Menye nu siwo ŋu wode se ɖo le Biblia me tẽe koe wòle be Kristotɔ ɖianukware natsri o. Le kpɔɖeŋu me, na míabu nya sia si le tẽe la ŋu kpɔ: “Bubu nanɔ srɔ̃ɖeɖe me le amewo katã dome, eye womagaƒo ɖi srɔ̃ɖeba la o; elabena ahasiwɔlawo kple matrewɔlawo la, Mawu adrɔ̃ ʋɔnu wo.” (Hebritɔwo 13:4) Ame siwo menye Kristotɔwo o kple ame siwo menya naneke kura tso Biblia ŋu o gɔ̃ hã aƒo nya ta enumake be mawunyakpukpui sia ƒo nu tsi tsitre ɖe ahasiwɔwɔ ŋuti. Edze kɔte le mawunyakpukpui sia kple Biblia ƒe akpa bubuwo me be Mawu lé fu srɔ̃tɔ aɖe kple ame si menye srɔ̃a si wòɖe le se nu o la ƒe dɔdɔ. Ke ame eve siwo mekpɔ ɖe srɔ̃ o ƒe vidzinuwo ƒoƒo ɖe nu me ya ɖe? Sɔhɛ geɖe gblɔna be naneke megblẽ le nuwɔna sia ŋu o, elabena menye gbɔdɔdɔe o. Ðe Kristotɔwo ate ŋu abu vidzinuwo ƒoƒo ɖe nu me be enye nu kɔkɔea?\n8. Aleke Kristotɔwo ƒe nukpɔsusu ku ɖe vidzinuwo ƒoƒo ɖe nu me ŋu to vovo tso ame siwo le xexea me la tɔ gbɔe?\n8 Hebritɔwo 13:4 kple Korintotɔwo I, 6:9 ɖee fia kɔte be Mawu meda asi ɖe ahasiwɔwɔ kple matrewɔwɔ (Helagbe, por·neiʹa) siaa dzi o. Nu kae matrewɔwɔ fia? Helagbe me nya si wozã na matrewɔwɔ fia vidzinuwo zazã le dzɔdzɔme nu loo alo le mɔ gbegblẽ nu kple susu vɔ̃. Elɔ gomekpɔkpɔ le gbɔdɔdɔ manɔsenu ɖe sia ɖe ƒomevi me kple ame aɖe si womeɖe wòsɔ ɖe Ŋɔŋlɔawo nu o la ɖe eme. Eya ta elɔ vidzinuwo ƒoƒo ɖe nu me hã ɖe eme, togbɔ be wogblɔna na ƒewuivi geɖewo le xexea me godoo be vidzinuwo ƒoƒo ɖe nu me menye nu gbegblẽ o alo woawo ŋutɔwo bunɛ nenema hã. Kristotɔ vavãwo menaa “nya dzodzro gblɔlawo kple ameblelawo” ƒe nukpɔsusuwo fiaa mɔ woƒe tamesusu kple nuwɔnawo o. (Tito 1:10) Woléa Ŋɔŋlɔ Kɔkɔeawo me dzidzenu kɔkɔwo me ɖe asi. Womedzea agbagba be yewoado taflatse ɖe vidzinuwo ƒoƒo ɖe nu me ta o, ke boŋ wosea egɔme be le Ŋɔŋlɔawo nu la matrewɔwɔ, por·neiʹa, ye wònye, eye wonaa hehe woƒe dzitsinya wòléa fu nuwɔna ma. *—Dɔwɔwɔwo 21:25; Korintotɔwo I, 6:18; Efesotɔwo 5:3.\nDzitsinya Vovovowo, Nyametsotso Vovovowo\n9. Ne “nuwo katã le dzadzɛ” la, ke akpa kae dzitsinya wɔna?\n9 Gake nu kae Paulo wɔnɛ esime wògblɔ be “nuwo katã le dzadzɛ na ame dzadzɛwo”? Paulo nɔ nu ƒom tso Kristotɔ siwo trɔ woƒe tamebubu kple agbenɔnɔ wòsɔ kple Mawu ƒe dzidzenu siwo le eƒe Nya si tso gbɔgbɔ me la me ŋu. Kristotɔ siawo lɔ̃na ɖe edzi be mawusubɔlawo ƒe nyametsotsowo ate ŋu ato vovo le nu siwo ŋu Mawu meƒo nu tsi tsitre ɖo tẽe o la me. Womehea nya ɖe woƒe haxɔsetɔwo ŋu o, ke boŋ wobua nu siwo ŋu Mawu meƒo nu tsi tsitre ɖo o la be wòle “dzadzɛ.” Womekpɔa mɔ be ame sia ame ƒe susu nasɔ kple yewo tɔwo pɛpɛpɛ le nya siwo ku ɖe agbenɔnɔ ƒe akpa siwo ŋu Biblia mena mɔfiame le tẽe o la me o. Mina míadzro esia ƒe kpɔɖeŋu aɖewo me akpɔ.\n10. Aleke srɔ̃kpekpe (alo kunuwɔwɔ) ate ŋu ahe kuxi avae?\n10 Ƒome geɖewo li siwo me srɔ̃tɔ ɖeka va zu Kristotɔ gake ame evelia mezu Kristotɔ o. (Petro I, 3:1; 4:3) Esia ate ŋu ahe kuxi vovovowo avae, abe esiwo kuna ɖe ƒometɔ aɖe ƒe srɔ̃kpekpe alo kunuwɔwɔwo ŋu ene. Bu srɔ̃nyɔnu Kristotɔ aɖe si srɔ̃ le subɔsubɔha bubu me ƒe nya ŋu kpɔ. Ŋutsua ƒe ƒometɔ aɖe le srɔ̃ ɖem eye wole srɔ̃kpekpea wɔ ge le Kristodukɔa ƒe sɔlemexɔ aɖe me. (Alo ƒometɔ aɖe, ɖewohĩ fofoa alo dadaa, ku, eye wole eƒe kunu wɔ ge le sɔlemexɔ aɖe me.) Wokpe atsu kple asia, eye ŋutsua di be ye srɔ̃ nakplɔ ye ayi. Nu kae eƒe dzitsinya gblɔ nɛ ku ɖe afi ma yiyi ŋu? Nu kae wòawɔ? Bu nu eve siwo wòate ŋu awɔ la ŋu kpɔ.\n11. Ƒo nu tso ale si srɔ̃nyɔnu Kristotɔ aɖe ate ŋu ade ŋugble tso srɔ̃kpekpe aɖe si woawɔ le sɔlemexɔ aɖe me dede ŋu la ŋu, eye nyametsotso kae esia ana wòawɔ?\n11 Loide de ŋugble tso Biblia me sedede vevi si nye ‘Mido go tso Babilon gã,’ si nye alakpasubɔsubɔ ƒe xexemefiaɖuƒe ‘la me’ ŋu. (Nyaɖeɖefia 18:2, 4) Enɔ sɔlemeha si me wole srɔ̃kpekpea wɔ ge le me kpɔ, eye wònyae be le wɔnawo wɔɣi la, woabia tso vavalawo katã si be woakpɔ gome le subɔsubɔnuwɔna siwo dometɔ aɖewoe nye gbedodoɖa, hadzidzi, alo subɔsubɔdzesiwo me. Eɖoe kplikpaa be yemakpɔ gome le nuwɔna mawo me o, medi gɔ̃ hã be yeayi afi ma ne woava ƒoe ɖe ye nu yeaɖe asi le yeƒe nuteƒewɔwɔ ŋu o. Loide dea bubu srɔ̃a ŋu, eye wòdina be yeakpe asi ɖe srɔ̃a si nye eƒe ta le Ŋɔŋlɔawo nu la ŋu; gake medi be yeada le Ŋɔŋlɔawo me gɔmeɖosewo dzi o. (Dɔwɔwɔwo 5:29) Eya ta etsɔ ŋuɖɔɖɔɖo ɖe eme na srɔ̃a bena ne eɖoe be yeayi kura gɔ̃ hã la, ye ya yemate ŋu ayi o. Ate ŋu agblɔ nɛ be ne yeyi evɔ yegbe gomekpɔkpɔ le wɔna aɖewo me la, ate ŋu ana ŋu nakpee, le susu sia ta ne yemeyi o la, ade edzi wu. Eƒe nyametsotsoa na be eƒe dzitsinya ŋuti kɔ.\n12. Aleke ame aɖe ate ŋu ade ŋugble tso amekpekpe be wòade srɔ̃kpeƒe le sɔlemexɔ aɖe me ŋu, eye nyametsotso kae wòate ŋu awɔ?\n12 Nyametsotso sesẽ ma tɔgbi dze ŋgɔ Rut hã. Rut dea bubu srɔ̃a ŋu, eɖoe kplikpaa be yealé nuteƒewɔwɔ me ɖe asi na Mawu, eye eɖoa to eƒe dzitsinya si wòtsɔ Biblia na hehee la. Esi Rut de ŋugble tso nu siwo ŋu Loide hã de ŋugble le ŋu vɔ la, edo gbe ɖa hedzro “Nyabiabia Siwo Tso Exlẽlawo Gbɔ” si dze le May 15, 2002, ƒe Gbetakpɔxɔ, me la me. Eɖo ŋku edzi be Hebrivi etɔ̃awo wɔ ɖe sedede si bia tso wo si be woayi teƒe aɖe si trɔ̃subɔsubɔnuwɔnawo ayi edzi le la dzi, gake wolé woƒe nuteƒewɔwɔ me ɖe asi to ale si womekpɔ gome le trɔ̃subɔsubɔnuwɔnawo me o la me. (Daniel 3:15-18) Etso nya me be yeayi kple ye srɔ̃a, gake yemakpɔ gome le subɔsubɔnuwɔna aɖeke me o, eye nu si eƒe dzitsinya gblɔ nɛ lae nye ema wɔm wòle. Etsɔ ŋuɖɔɖɔɖo ɖe nu si eƒe dzitsinya aɖe mɔ nɛ be wòawɔ kple nu si mate ŋu awɔ o la me na srɔ̃a eme kɔ nyuie. Rut le mɔ kpɔm be ye srɔ̃ ava kpɔ vovototo si le tadedeagu vavãtɔ kple alakpatɔ dome la adze sii.—Dɔwɔwɔwo 24:16.\n13. Nu ka tae mele be wòaɖe fu na mí ne Kristotɔ eve wɔ nyametsotso siwo to vovo o?\n13 Esi wònye be Kristotɔ eve ate ŋu awɔ nyametsotso siwo to vovo ta la, ɖe esia fia be nyametsotso si ame awɔ la mele vevie o alo be ame eve siawo dometɔ ɖeka ƒe dzitsinya gbɔdzɔa? Ao. Le ŋusẽ si hadzidziwo kple ale si wodzrana teƒea ɖo ne wole sɔleme kɔnuwo wɔm kpɔ ɖe Loide dzi tsã ta la, ate ŋu abui be afi ma yiyi anye afɔku gã aɖe na ye. Eye ale si woa kple srɔ̃a wokpɔa gome le subɔsubɔnuwɔnawo me ɖekae tsã ate ŋu akpɔ ŋusẽ ɖe eƒe dzitsinya dzi. Eya ta eka ɖe edzi be emae nye nyametsotso nyuitɔ kekeake na ye.\n14. Nu kae wòle be wòanɔ susu me na Kristotɔwo ku ɖe ame ŋutɔ ƒe nyametsotsowo ŋu?\n14 Gake nyametsotso gbegblẽe Rut wɔa? Ame bubuwo mekpɔ mɔ adrɔ̃ ʋɔnui o. Mele be woadrɔ̃ ʋɔnui alo ahe nya ɖe eŋu le esi wòtiae be yeayi wɔnawo wɔƒe, gake yemawɔ subɔsubɔdzesi aɖeke o la o. Aɖaŋu si Paulo ɖo ku ɖe ame ŋutɔ ƒe nyametsotso be yeaɖu nane alo yemaɖui o ŋu la nenɔ susu me na wò, egblɔ be: “Amesi ɖua nu la, nagado vlo amesi meɖua nu o la o; eye amesi meɖua nu o la, nagadrɔ̃ ʋɔnu amesi ɖunɛ la o . . . Ye ŋutɔ ƒe aƒetɔ wòle tsitre na, alo wòdze anyi na; gake anɔ tsitre, elabena Mawu ate ŋu alée ɖe tsitre.” (Romatɔwo 14:3, 4) Kakaɖedzitɔe la, Kristotɔ akuaku aɖeke madi be yeaƒoe ɖe ame aɖeke nu be wòado toku eƒe dzitsinya si wòna hehee la ƒe mɔfiame o, elabena esia wɔwɔ anye gbe aɖe si ate ŋu agblɔ nya siwo xɔa ame ɖe agbe la nu tsitsi.\n15. Nu ka tae wòle be míabu ame bubuwo ƒe dzitsinya kple woƒe seselelãmewo ŋuti vevie?\n15 Le kpɔɖeŋu sia dzi yiyi me la, ele be nyɔnu Kristotɔ eveawo siaa nabu nu bubu aɖewo hã ŋu, ɖekae nye ŋusẽ si woƒe nyametsotsoa akpɔ ɖe ame bubuwo dzi. Paulo xlɔ̃ nu mí be: ‘Midrɔ̃ ʋɔnu le nu sia ŋuti bena, ame aɖeke nagatsɔ nukikli alo nuɖiaɖia ada ɖe nɔvia ƒe mɔ dzi o.’ (Romatɔwo 14:13) Ðewohĩ Loide nyae be nuwɔna sia tɔgbi de zitɔtɔ geɖe hamea alo eƒe ƒomea me kpɔ, eye be yeƒe nuwɔnawo ate ŋu akpɔ ŋusẽ gã aɖe ɖe ye viwo dzi. To vovo na ema la, ɖewohĩ Rut nyae be ame aɖewo wɔ nyametsotso mawo tɔgbi kpɔ, gake meɖe fu na hamea alo nutoa me tɔwo o. Ele be nɔvinyɔnu eve siawo—kple mí katã siaa—míanyae be dzitsinya si wona hehe nyuie tsia dzi ɖe ŋusẽ si míaƒe nuwɔnawo akpɔ ɖe amewo dzi la ŋu. Yesu gblɔ be: “Amesi ke laɖia nenem ɖevi sue, siwo xɔa dzinye sena, dometɔ ɖeka nu la, enyo nɛ bena, woatsɔ té atsi ɖe kɔ nɛ, eye woatsɔe ada ɖe ƒu ƒe gogloƒe, be wòano tsi aku.” (Mateo 18:6) Ne ame aɖe metsɔ ɖeke le ale si eƒe nuwɔna ate ŋu anye nukikli na amewo me o la, eƒe dzitsinya ate ŋu aƒo ɖi, abe ale si wònɔ le Kristotɔ siwo nɔ Kreta la dometɔ aɖewo gomee ene.\n16. Tɔtrɔ kawoe míate ŋu akpɔ mɔ be Kristotɔ aɖe nawɔ ne ɣeyiɣiawo va le yiyim?\n16 Abe ale si ko wòle be Kristotɔ nayi edzi anɔ tsitsim le gbɔgbɔ mee ene la, nenema kee wòle be wòayi edzi aɖo to eƒe dzitsinya ahawɔ ɖe nu si wògblɔna nɛ dzi geɖe wu. Mina míabu Marko si xɔ nyɔnyrɔ nyitsɔ laa la ŋu kpɔ. Eƒe dzitsinya gblɔna nɛ be wòatsri nuwɔna siwo mesɔ ɖe Ŋɔŋlɔawo nu o siwo me wòkpɔa gome le tsã; ɖewohĩ trɔ̃subɔsubɔ alo ʋuzazã hã le eme. (Dɔwɔwɔwo 21:25) Le nyateƒe me la, eƒoa asa na nu siwo ɖi nuwɔna siwo ŋu Mawu ƒo nu tsi tsitre ɖo la vie gɔ̃ hã keŋkeŋ. Le go bubu me la, nu si ta ame aɖewo gbea nanewo wɔwɔ, abe television dzi wɔna aɖewo siwo eya buna be wonyo la kpɔkpɔ, wɔa nuku nɛ.\n17. Wɔ ale si tsitsi le gbɔgbɔ me ate ŋu akpɔ ŋusẽ ɖe Kristotɔ ƒe dzitsinya kple eƒe nyametsotsowo dzi ne ɣeyiɣiawo va le yiyim la ƒe kpɔɖeŋu.\n17 Le ɣeyiɣi aɖe megbe la, Marko ƒe sidzedze tsi ɖe edzi eye wòte ɖe Mawu ŋu wu. (Kolosetɔwo 1:9, 10) Nu kae do tso eme? Gbe si ɖina le Marko me la xɔ hehe manyagblɔ aɖe. Fifia eɖoa to eƒe dzitsinya nyuie wu, eye wòzãnɛ tsɔ daa Ŋɔŋlɔawo me gɔmeɖosewo kpɔ. Le nyateƒe me la, eva kpɔe be “nu siwo ɖi” nuwɔna siwo ŋu Mawu ƒo nu tsi tsitre ɖo “vie,” siwo yeƒoa asa na tsã la, metsi tsitre ɖe Mawu ƒe nukpɔsusuwo ŋu kura o. Gakpe ɖe eŋu la, fifia esi Marko le wɔwɔm ɖe Biblia ƒe gɔmeɖosewo dzi geɖe wu eye wòle lɔlɔ̃m be yeaɖo to yeƒe dzitsinya si yena hehee nyuie ta la, eƒe dzitsinya ʋãnɛ wòƒoa asa na television dzi wɔna siwo wòbuna tsã be wonyo la. Nyateƒee, eƒe dzitsinya ganyo ɖe edzi wu.—Psalmo 37:31.\n18. Nu ka ta wòle be míakpɔ dzidzɔ ɖo?\n18 Le hame geɖewo me la, ame siwo ɖo Kristotɔwo ƒe tsitsime vovovowo gbɔe li. Wo dometɔ aɖewo nye xɔsetɔ yeyewo. Ðewohĩ woƒe dzitsinya megblɔa nya aɖeke koŋ na wo le nanewo ŋu o, gake gbe si tso wo me la ɖina sesĩe le nu bubuwo ya gome. Ame siawo hiã ɣeyiɣi kple kpekpeɖeŋu hafi woate ŋu anɔ agbe ɖe Yehowa ƒe mɔfiamewo nu ahayi edzi aɖo to woƒe dzitsinya si wona hehee la. (Efesotɔwo 4:14, 15) Dzidzɔtɔe la, ame geɖewo le hame mawo ke me siwo si sidzedze deto kple nuteƒekpɔkpɔ geɖe su le Biblia ƒe gɔmeɖosewo dzi wɔwɔ me, eye dzitsinya si wɔ ɖeka kple Mawu ƒe nukpɔsusuwo la le wo si. Aleke gbegbe wòdzɔa dzi na mí be míanɔ “ame dzadzɛ” siwo bua nu si nyoa Aƒetɔ la ŋu la be wole “dzadzɛ” le agbenɔnɔ kple gbɔgbɔ me gome la domee nye esi! (Efesotɔwo 5:10) Mina wòanye míaƒe taɖodzinu be dzitsinya si wɔ ɖeka kple nyateƒe ŋuti sidzedze vavã si le ame siawo si kpakple mawuvɔvɔ̃ si le wo me nasu míawo hã mía si, eye míayi edzi alé eme ɖe asi.—Tito 1:1.\n^ mm. 8 Míate ŋu akpɔ aɖaŋuɖoɖo siwo ku ɖe srɔ̃tɔwo ŋu le March 15, 1983, ƒe yevugbe me Gbetakpɔxɔ, axa 30-1.\n• Nu ka tae Kristotɔ siwo nɔ Kreta la dometɔ aɖewo ƒe dzitsinya ƒo ɖi?\n• Aleke wòate ŋu adzɔe be Kristotɔ eve siwo ƒe dzitsinya le dɔ wɔm nyuie la nawɔ nyametstso siwo to vovo?\n• Ne ɣeyiɣiawo va le yiyim la, nu kae wòle be wòadzɔ ɖe míaƒe dzitsinya dzi?\n[Anyigbatata si le axa 26]\nKristotɔ eve ate ŋu awɔ nyametsotso siwo to vovo ne wodo go nɔnɔme ɖeka tɔgbi\nÐe Wòle Be Nànɔ Agbe Na Egbea Koa?\nBu Etsɔme Ŋu Le Wò Agbenɔnɔ Me\nMɔxeɖenuwo Dzi Ðuɖu Bene Nya Nyuia Naɖo Amewo Gbɔ\nÐe Zɔ Yi Kekelia Gbɔ\n“Kititɔwo Ƒe Ʋuwo” Toa Atsiaƒuwo Dzi\nÐo To Gbe Si Tsoa Ememe La\nSirakusa Du Aɖe Si Me Paulo Tɔ Ðo Le Eƒe Mɔzɔzɔ Me\nDzidzɔkpɔkpɔ Ðe “Dziɖuɖu Kple Alẽvi La” Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 15, 2007\nGBETAKPƆXƆ—TATA SI MÍESRƆ̃NA October 15, 2007


Ke ete eɖokui heyi gbedzi, eye wòdo gbe ɖa.\nEye Yehowa Mawu gblɔ bena: Menyo bena ame la natsi akogo o; mawɔ kpeɖeŋutɔ, si asɔ ɖe eŋu la nɛ.\n2 Tesalonikatɔwo 2:15\nEyata azɔ, nɔviwo, minɔ tsitre sesĩe, eye milé nuɖoanyi, si wofia mi, eɖanye to nya alo to míaƒe agbalẽ me o la, ɖe asi.\nmiaha wo bena, woawɔ nusiwo katã meɖo na mi la; eye kpɔ ɖa, nye la meli kpli mi ŋkekeawo katã vaseɖe xexeame ƒe nuwuwu.\nElabena abe alesi ŋutilã gbɔgbɔ manɔmee nye nu kuku la, nenema ke xɔse dɔwɔwɔ manɔŋui hã nye nu kuku.


Kluvimenɔnɔ—Kuxia Gakpɔtɔ Li\nÐE KLUVIMENƆNƆ megali oa? Ame akpa gãtɔ asusui nenema. Nya sia ɖoa ŋku ŋutasesẽ kple ameteteɖeanyi ƒe nɔnɔme dziŋɔwo dzi na ame. Ke hã le ame geɖewo ƒe nukpɔsusu nu la, nɔnɔme mawo zu gbaɖegbe nyawo. Le kpɔɖeŋu me, amewo ƒe susu yia ƒe alafa siwo va yi me tɔdziʋu siwo wotsɔ ati kpa—si nye esiwo nɔa ɖiɖim kriɖikriɖi, siwo ƒe agbadeƒewo wotegea ame gbogbo aɖewo ɖo wotsina dzodzodzoe hemimina nukutɔe ɖe nɔnɔme nyɔŋu aɖe me la dzi.\nEle eme baa be tɔdziʋu mawo megatoa atsiaƒuwo dzi yina o eye nya siwo dzi wolɔ̃ ɖo le dukɔwo dome takpekpewo me xe mɔ ɖe kluvinyenye ma tɔgbe nu ya. Ke hã kluvimenɔnɔ nu meva yi o. Amegbetɔ ƒe gomenɔamesi habɔbɔ si nye Dukɔwo Dome Habɔbɔ si Tsi Tre Ðe Kluvinyenye Ŋu bu akɔnta be ame miliɔn 200 gakpɔtɔ le kluvi ƒomevi aɖe me. Wowɔa dɔ le nɔnɔme siwo te ŋu dzia ŋɔ wu esiwo me kluvi siwo nɔ anyi le ƒe alafa siwo va yi me la to. Le nyateƒe me la, numekula aɖewo ƒo nya ta be “ame geɖewo le kluvi me egbea wu ɣeyiɣi bubu ɖesiaɖe le ŋutinya me.”\nEgbegbe kluvi siawo ƒe ŋutinya wɔa nublanui ŋutɔ. Ƒe ewo koe Kanji, * si kplɔa nyihawo gbesiagbe na eƒe aƒetɔ ŋutasẽla siwo ƒonɛ edziedzi la xɔ. Egblɔ be: “Ne gbɔnye nyo la, mekpɔa abolo xoxoe aɖe ɖuna, gake ne mele alea o la ekema metsia dɔ ŋkeke bliboa katã. Womexe naneke nam kpɔ ɖe dɔ siwo mewɔna ta o elabena woƒe kluvi kple woƒe nue menye. . . . Ðevi siwo le abe nye ene fena kple ɖevi bubuwo, eye ne meku la anyo nam wu be manɔ agbefu sia dzi.”\nZi geɖe la, egbeŋkekea me kluviwo nyea ɖeviwo kple nyɔnuwo abe alesi wòle le Kanji gome ene. Wokua kutri le anyigbakuntruwo wɔwɔ, mɔwo dodo, foŋfoŋ tsotso, alo gbolowɔwɔ gɔ̃ hã me si menyea woƒe didi hafi o. Eye wote ŋu dzraa wo ɖe asi bɔbɔe abe dɔlar 10 gɔ̃ hã ene dzi. Ðevi aɖewo dzilawo ŋutɔwoe dzraa wo wozua kluviwo be woatsɔ axe wo ŋuti fe gbogbowoe.\nÐe nyatakaka siawo tɔgbe ble fu lãme na wòa? Menye wò ɖeka koe wòwɔna na nenema o. Agbalẽŋlɔla Kevin Bales gblɔ le eƒe agbalẽ si nye Disposable People me be: “Kluvimenɔnɔ nye ŋunyɔnu. Menye dɔ si ame aɖe wɔ la fifi koe wònye o; ke enye amea ƒe agbe blibo fifi.” Esi amegbetɔ te ŋu sẽa ŋuta le nɔvia ŋu alea ɖe, ɖe susu aɖe li si ta míaxɔe ase be kluvimenɔnɔ ƒe kuxia nu ava yi gbaɖegbea? Biabia sia ka wò ŋutɔ wu alesi nàsusui gbã.\nMíava kpɔe be kluvinyenye ƒomeviwo li wu ɖeka. Eƒomevi vovovowoe li, eye wo dometɔ aɖewo kpɔa ŋusẽ ɖe amesiame dzi. Eyata ele be mí katã míanya nenye be ablɔɖe vavã ava su ameƒomea si gbaɖegbe. Gake gbã la, mina míadzro kluvisitsatsa ƒe ŋutinya me kpuie.\n^ mm. 4 Menye eƒe ŋkɔ ŋutɔe o.\n[Nɔnɔmetata siwo le axa 19]\nNyɔnu kple ɖevi dahewoe nyea amesiwo woléna kluviwoe tso gbaɖegbe ke\nTop photo: UN PHOTO 148000/Jean Pierre Laffont\nU.S. National Achive photo\nƉoe Ɖe Amewo Ɖoe Ɖe Amewo Kluvimenɔnɔ—Kuxia Gakpɔtɔ Li\ng02 7/8 axa 19-20


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Greek Hebrew Hiligaynon Hungarian Igbo Italian Kazakh Korean Lithuanian Malagasy Myanmar Ossetian Polish Portuguese Rarotongan Romanian Sepedi Setswana Silozi Slovak Slovenian Sranantongo Swahili Tsonga Turkish Ukrainian Urdu\nEnye Alẽkplɔla Si Tsɔa Ðe Le Eme Na Wò\n‘ÐE Mawu tsɔa ɖe le eme nama?’ Ne èbia nya ma ɖokuiwò kpɔ la, nyae be menye ye ɖekae o. Mía dometɔ geɖe toa fukpekpe kple kuxi geɖewo me, eye ɣeaɖewoɣi la, míebiaa mía ɖokui be ɖe Ame si wɔ xexe gbahoo sia la tsɔa ɖe le eme na mí hã. Ele be míanya ne Yehowa Mawu tsɔa ɖe le eme na mía dometɔ ɖe sia ɖe. Esime Yesu, ame si nya Yehowa nyuie wu ame sia ame, nɔ anyigba dzi la, ewɔ kpɔɖeŋu aɖe si ɖe nya sia me le mɔ lédziname aɖe nu.\nYesu zã nu si dzɔna le alẽkpɔkplɔdɔ me tsɔ wɔ kpɔɖeŋu be: “Ne alẽ alafa ɖeka le ame aɖe si, eye wo dometɔ ɖeka bu mɔ la, ɖe magblẽ blaasieke vɔ asieke la ɖe towo dzi, eye wòayi aɖadi ɖeka si le mɔ bum la oa? Eye ne eva eme be ekpɔe la, vavã mele egblɔm na mi be, akpɔ dzidzɔ ɖe eŋu wu ale si wòakpɔe ɖe blaasieke vɔ asieke siwo mebu mɔ o la ŋu. Nenema kee menye Fofonye si le dziƒo la ƒe dzidzɔ be ɖevi sue siawo dometɔ ɖeka pɛ hã natsrɔ̃ o.” (Mateo 18:12-14) Mina míakpɔ ale si Yesu ƒe nya siawo ɖe ale si Yehowa tsɔa ɖe le eme na Eƒe subɔlawo dometɔ ɖe sia ɖe beléletɔe fia la ɖa.\nAlẽkplɔlaa nyae be beléle na alẽawo dometɔ ɖe sia ɖe nye yeƒe agbanɔamedzi. Ne alẽ aɖe tra mɔ la, anya esi tututu tra mɔ. Enya ŋkɔ si eya ŋutɔ na wo dometɔ ɖe sia ɖe. (Yohanes 10:3) Alẽkplɔla sia si léa be na eƒe alẽwo la madzudzɔ alẽ si bu la didi o va se ɖe esime wòkpɔe. Ne edzo yi alẽ si bu di ge la, magblẽ 99 mamlɛawo ɖi yakatsyɔ o. Zi geɖe la, alẽkplɔlawo kplɔa woƒe alẽwo yia gbeɖuƒe le ha me. * Eya ta alẽkplɔla si yi eƒe alẽ si bu di ge la ate ŋu agblẽ eƒe alẽ susɔeawo ɖe ehati alẽkplɔla bubuwo ƒe dzikpɔkpɔ te. Keke ɖe alẽ si bu ŋu ado dzidzɔ na alẽkplɔlaa godoo. Akɔ alẽ ma si tsi dzodzodzoe la ɖe eƒe abɔta ava alẽha si ɖe dzi ɖi hele dedie la dome.—Luka 15:5, 6.\nYesu ɖe kpɔɖeŋua me hegblɔ be Mawu medi be “ɖevi sue siawo dometɔ ɖeka pɛ hã natsrɔ̃ o.” Do ŋgɔ la, Yesu xlɔ̃ nu eƒe nusrɔ̃lawo ku ɖe ‘ɖevi sue, siwo xɔa edzi sena’ la nu ɖiaɖia ŋu. (Mateo 18:6) Azɔ, nu kae Yesu ƒe kpɔɖeŋua le mía fiam tso Yehowa ŋu? Enye Alẽkplɔla si tsɔa ɖe le eme na eƒe alẽwo dometɔ ɖe sia ɖe, ‘suetɔwo’—esiwo adze le amegbetɔ ƒe susu nu abe ɖee asixɔxɔ boo aɖeke mele wo ŋu o ene—gɔ̃ hã, vevie. Nyateƒee, Mawu bua esubɔla ɖe sia ɖe be ele etɔxɛ eye asixɔxɔ le eŋu.\nNe èdi vevie be yeakpɔ kakaɖedzi be Mawu dea asixɔxɔ ye ŋu la, ɖe manyo be nàsrɔ̃ nu geɖe tso Alẽkplɔla Gã, Yehowa Mawu, ŋu ahanya ale si nàwɔ ate ɖe eyama ŋu geɖe wu oa? Ne èwɔe nenema la, ɖikeke mele eme o be kakaɖedzi si su apostolo Petro, ame si ŋutɔ see esime Yesu wɔ alẽ bubu ŋuti kpɔɖeŋua, si la asu wò hã asiwò. Petro ŋlɔ emegbe be: “[Midro] miaƒe dzimaɖitsitsiwo katã ɖe [Mawu] dzi, elabena eléa be na mi.”—1 Petro 5:7.\n^ mm. 6 Alẽkplɔla vovovowo ƒe alẽwo ɖeɖe ɖe vovo masesẽ o, elabena alẽawo dzea si wo kplɔlaa ŋutɔ ƒe gbe hedzea eyome.—Yohanes 10:4.


Nu Si Ta Yesu Ƒe Nusrɔ̃lawo Metsi Nu Dɔ O | Yesu Ƒe Agbemeŋutinya\nNu Ka Tae Yesu Ƒe Nusrɔ̃lawo Metsi Nu Dɔ O?\nYOHANES ƑE NUSRƆ̃LAWO BIA NYA YESU KU ÐE NUTSITSIDƆ ŊU\nEsi Yesu de ƒe 30 K.Ŋ. ƒe Ŋutitotoŋkekenyuia ɖuƒe vɔ megbe la, wode Yohanes Amenyrɔɖetsimela gaxɔ me ɣeyiɣi aɖee nye esia. Yohanes di be yeƒe nusrɔ̃lawo nazu Yesu yomedzelawo, gake togbɔ be ɣleti aɖewoe nye ema tso esime wode Yohanes gaxɔ me hã la, menye wo katãe zu Yesu ƒe nusrɔ̃lawo o.\nAzɔ esi ƒe 31 K.Ŋ. ƒe Ŋutitotoŋkekenyuia le ɖoɖom la, Yohanes ƒe nusrɔ̃la aɖewo va Yesu gbɔ va biae be: “Nu ka tae míawo kple Farisitɔwo míetsia nu dɔna, evɔ wò nusrɔ̃lawo ya metsia nu dɔna o?” (Mateo 9:14) Farisitɔwo tsia nu dɔna wònyea subɔsubɔkɔnu. Emegbe Yesu wɔ kpɔɖeŋu aɖe gɔ̃ hã, si me Farisitɔ aɖe si bua eɖokui ame dzɔdzɔe la do gbe ɖa le be: “Oo Mawu, meda akpe na wò be nyemele abe ame bubuawo . . . ene o. Metsia nu dɔna zi eve le kwasiɖa ɖeka me.” (Luka 18:11, 12) Ðewohĩ Yohanes ƒe nusrɔ̃lawo hã tsia nu dɔna wònyea subɔsubɔkɔnu. Alo anye be wonɔ nu tsim dɔ be yewoatsɔ afa konyi ɖe Yohanes ƒe gamenɔnɔ ta. Ame bubu siwo de dzesi esia la menya nu si tae Yesu ƒe nusrɔ̃lawo ya metsia nu dɔna o. Ðewohĩ wonɔ mɔ kpɔm be woawo hã naxa nu ɖe nu si dzɔ ɖe Yohanes dzi la ta.\nYesu wɔ kpɔɖeŋu aɖe tsɔ ɖo nyaa ŋu ale: “Alo ɖe ŋugbetɔsrɔ̃ la xɔlɔ̃wo afa konyi ŋkeke ale si ŋugbetɔsrɔ̃ la le wo gbɔa? Ke ŋkekewo li gbɔna, esime woakplɔ ŋugbetɔsrɔ̃ la adzoe le wo gbɔ, ekema woatsi nu adɔ.”—Mateo 9:15.\nYohanes ŋutɔ yɔ Yesu be ŋugbetɔsrɔ̃. (Yohanes 3:28, 29) Eya ta esime Yesu li la, eƒe nusrɔ̃lawo metsia nu dɔna o. Ne Yesu va ku emegbe la, eƒe nusrɔ̃lawo afa konyi eye nuɖuɖu madzro wo o. Gake ne wofɔe ɖe tsitre la, maganɔ nenema o. Eya ta susu aɖeke maganɔ anyi si tae woafa konyi ahatsi nu adɔ o.\nEyome Yesu wɔ kpɔɖeŋu eve siawo be: “Ame aɖeke metsɔa avɔ yeye ƒe nuɖeɖi kaa avɔ xoxo o; elabena avɔnuɖeɖi yeyea aho ɖa, eye teƒe vuvua alolo wu tsãtɔ. Eye womekɔa wain yeye ɖe lãgbalẽgolo xoxowo me o. Ne wowɔe nenema la, ekema lãgbalẽgoloawo awó, eye wain la aƒu gbe, eye lãgbalẽgoloawo hã dome agblẽ. Ke boŋ wokɔa wain yeye ɖe lãgbalẽgolo yeyewo me.” (Mateo 9:16, 17) Yesu ƒe nya siawo gɔme ɖe?\nYesu nɔ kpekpem ɖe Yohanes Amenyrɔɖetsimelaa ƒe nusrɔ̃lawo ŋu be woase egɔme be mele be ame aɖeke nakpɔ mɔ be Yesu ƒe nusrɔ̃lawo nanɔ agbe ɖe Yuda subɔsubɔ ƒe blemakɔnuwo abe nutsitsidɔ ene nu o. Menye ɖe wòva be yeaɖɔ tadedeagu ƒe nuɖoanyi xoxo si woaɖe ɖa kpuie la ɖo alo be yeana wòanɔ anyi adidi o. Tadedeagu si dom Yesu le ɖe ŋgɔ la to vovo na Yudatɔwo ƒe subɔsubɔ si nɔ anyi ɣemaɣi si me amegbetɔwo ƒe kɔnyinyiwo le. Ɛ̃, Yesu meva be yeatsɔ avɔ yeye aka avɔ xoxo alo akɔ wain yeye ɖe lãgbalẽgolo xoxo si lia tsakpaa la me o.\nKPƆÐEŊU SIWO KU ÐE NUTSITSIDƆ ŊU\nYesu zã nutɔtɔ, si nye nu si ame geɖe ate ŋu akpɔ le susu me bɔbɔe la tsɔ wɔ kpɔɖeŋui. Ne ame aɖe tsɔ avɔ yeye ƒe nuɖeɖi ka awu alo avɔ xoxo la, nu kae adzɔ? Ne wonya awua la, avɔ yeyea asi eye wòahe avɔ xoxoa ahavuvui.\nAzɔ hã wokɔa wain ɖe lãgbalẽgolowo me ɣeaɖewoɣi. Le ɣeyiɣi aɖe megbe la, lãgbalẽgolo la liana eye megatea ŋu vuna o. Masɔ be woakɔ wain yeye ɖe lãgbalẽgolo sia tɔgbi me o. Elabena wain yeyea va tsina eye wònana lãgbalẽgoloa vuna. Esia ate ŋu ana lãgbalẽgolo xoxo si lia la nawó.\nAme kawoe tsia nu dɔna le Yesu ƒe ŋkekea me, eye nu ka tae?\nNu ka tae Yesu ƒe nusrɔ̃lawo metsia nu dɔna esime wòli kpli wo o, gake nu kae ana woava tsi nu adɔ emegbe?\nKpɔɖeŋu si Yesu wɔ ku ɖe avɔnuɖeɖi yeye tsɔtsɔ ka avɔ xoxo kpakple esi wòwɔ ku ɖe wain yeye ŋu la gɔme ɖe?